Судьянинг «UzAuto Motors» иши буйича карорга берган шархи саволларни янада купайтирди – КУН УЗ\nГлавная / Сиёсат / Судьянинг «UzAuto Motors» иши буйича карорга берган шархи саволларни янада купайтирди\n11.11.2020\tСиёсат Comments Off on Судьянинг «UzAuto Motors» иши буйича карорга берган шархи саволларни янада купайтирди 25 Показы\nСудья «UzAuto Motors» иши буйича суд карорини шархлаб берди. Шундан кейин, жамоатчиликда яна саволлар пайдо була бошлаган. Хусусан, Kun.uz судьянинг уз карорига берган шархини конун манбалари билан текшириб курди.\nТошкент шахар маъмурий суди судяси Голиб Давлатов «UzAuto Motors»нинг Монополияга карши курашиш кумитаси махсус комиссияси карорини хакикий эмас, деб топиш тугрисидаги аризасини каноатлантирганди. Шу йилнинг 30 октябрь куни суд карори укиб эшиттирилган ва унга шарх берилган.\nУнда судья «UzAuto Motors» томонидан чикариладиган автомобилларнинг нархлари асоссиз оширилганлик холатлари йук, деган хулосадан йирокдалигини таъкидлаб утди. Табиийки, махсус комиссия карорида машиналар нархи асоссиз оширилганлиги таъкидланганди. Судья буни инкор этмади.\nТошкент шахар маъмурий суди судяси Голиб Давлатов\nГолиб Давлатов уз хал килув карорини тушунтиришда кумитанинг Махсус комиссияси томонидан моддий хукук нормалари эмас, балки ишни куриб чикишдаги процессуал хукук нормалари бузилганлигини эътироф этди.\nВахоланки, Узбекистон Республикаси Олий суди Пленуми тегишли карорининг 20-бандига кура, ишни мазмунан куриб чикишда, суд ахамиятга эга булган барча холатларни, хусусан, маъмурий орган ёки мансабдор шахс томонидан карор кабул килиш, харакатни амалга ошириш тартибига риоя этилган-этилмаганлигини (башарти норматив-хукукий хужжатларда бундай талаблар (шакл, муддатлар, асослар, тартиб-тамойил ва х.к.) белгиланган булса) синчковлик билан текшириши лозим. Бунда шуни назарда тутиш лозимки, карор кабул килиш, харакатни амалга ошириш тартибига риоя килмаслик, факат, башарти бу холат унинг конунийлигига таъсир килган холдагина, аризани (шикоятни) каноатлантириш учун асос булиши мумкинлиги белгиланган.\nKun.uz мухбири кузатган суд мухокамасида айнан махсус комиссия карори кабул килиниши жараёнида коидаларга риоя этилганига куп эътибор каратилганди. Шу масала Монополияга карши курашиш кумитаси вакилларининг компания фаолияти юзасидан утказган текширув натижасига таъсир килармиди? Мана шу савол очик колмокди.\nСудьянинг айтишича, кумита махсус комиссия «UzAuto Motors»га нисбатан кузгатилган ишни куриб чикишни 3 августдан бошлаган ва 19 августда карор кабул килган. Вахоланки, «UzAuto Motors» вакиллари важлари тулик эшитилмай, йигилишни кейинги муддатга колдириш тугрисидаги компания вакиллари илтимоси рад этилган.\nХукумат карори билан тасдикланган низомнинг 15-бандига асосан, конун хужжатлари бузилиши тугрисидаги иш ариза тушган ёки назорат функциялари ва урганишлар амалга оширилиши натижаларига кура, иш кузгатилган пайтдан бошлаб бир ой муддатда куриб чикилиши белгиланган.\nМонополияга карши курашиш кумитаси томонидан «UzAuto Motors» АЖга нисбатан шу йил 27 июлда иш кузгатилган булиб, 19 августда карор кабул килинган, яъни орадан 24 кун утиб, бир канча расмий ва ишчи тартибда утган йигилишларда компания важларини тинглаб, карор кабул килинганди. Бирок, Тошкент шахар маъмурий суди судяси нимагадир 16 кун ичида карор кабул килинган, деб айтиб утди.\nСудья Давлатовга кура, Монополияга карши курашиш кумитаси «UzAuto Motors» фаолиятини текширишда ваколатли орган хулосасини олиши лозим эди.\nХукуматнинг 2013 йил 20 апрелдаги 230-сонли карори билан тасдикланган низом молия бозорида устун мавкени эгаллаб турган хужалик юритувчи субъект ёки шахслар гурухи томонидан курсатиладиган хизматларнинг монопол юкори ва монопол паст нархларини аниклаш тартибини назарда тутади. Судья назарда тутган, яъни текширувда ваколатли органнинг хулосасини олиш хам шу ерда баён этилади. Голиб Давлатов айнан шу карор ва низом талабига таяниб карор кабул килганини айтди.\nУзбекистон Республикасининг «Ракобат тугрисида»ги конуни\n4-моддасида молия бозори тушунчасига банклар хамда бошка кредит, сугурта ва узга молия ташкилотлари томонидан курсатиладиган молиявий хизматнинг, шунингдек кимматли когозлар бозори профессионал иштирокчилари хизматларининг Узбекистон Республикаси худудидаги ёки унинг бир кисмидаги муомала доираси деб таъриф берилган.\nСудьянинг “ваколатли орган хулосаси олинмаган” деган важи аслида молия бозори субъектларига тегишли булиб, «UzAuto Motors» АЖ молия бозори субъекти эмаслиги судя томонидан эътиборга олинмаган.\nМонополияга карши курашиш кумитаси суднинг хал килув карори устидан аппеляция инстанциясига шикоят киритишини билдирганди. Kun.uz вокеалар ривожини кузатишда давом этади.\nУзбекистонда академик фаннинг ривожланишига салбий таъсир курсатувчи муаммолар маълум килинди\nНью-Йоркда АКШ давлат карзини курсатувчи табло яна ишлай бошлади\nУзбекистон Транспорт вазирлиги фукаролардан турли хабарларга ишониб авиачипталар сотиб олмасликни суради\nТереза Мэй Ирок бош вазирини ИШИД устидан эришилган галаба билан табриклади


Қайси диндагилар кўпроқ иммиграцияга мойил? « Ўзбекистон Халқ Ҳаракати\nҚайси диндагилар кўпроқ иммиграцияга мойил?\n05 April 2012 - 13:18\nИммиграциянинг диний омилларига бағишланган таҳлиллар шуни кўрсатадики, одамларнинг бошқа мамлакатларда қўним топишида диннинг аҳамияти ниҳоятда катта экан. Дин ҳар бир давлатнинг иммиграция сиёсатида жуда муҳим бўлиб, чет элликлар ўз эътиқоди билан ташриф буюради. Бу ушбу мамлакатларда миллий ва диний ранг-барангликни таъминлаши билан бир қаторда, давлатларнинг бу борадаги сиёсатини ўзгартиришга ҳам туртки бермоқда. “Pew” тадқиқот маркази мутахассиси Филип Коннорнинг қайд этишича, иммиграция жамиятни ўзгартириб юбормоқда. У диний маконга ҳам бутунлай бошқа қиёфага киритмоқда. Негаки, бир пайтлар АҚШ аҳолисининг катта қисми фақат протестантлардан иборат бўлган бўлса, бугун улар мамлакат аҳолисининг бор-йўғи ярмини ташкил этади. Бу, албатта, АҚШ жамиятидаги қарашлар, фикрлар ўзгаришига ҳам таъсир кўрсатади.\nАҚШ “Pew” тадқиқот маркази яқинда ўтказган ўрганишларга кўра, христианлар ва буддистлар Америкадаги иммигрантларнинг энг кўпини ташкил қилар экан.\nДунё аҳолисининг қарийб учдан бир қисмини ташкил қиладиган христианлар АҚШ аҳолисининг сал кам ярмини ташкил қилади. Христиан мигрантлари оқими асосан Лотин Америкасидандир. Уларнинг сони бугунги кунда 43 миллиони ташкил қилади.\nЎз навбатида, Россия иммигрантлар энг кўп ташриф буюрадиган иккинчи мамлакат ҳисобланади. У ерда 12 миллион иммигрант истиқомат қилади. Ундан кейинги ўринларни Германия 10 миллион, Саудия Арабистони ва Канада 7 миллион иммигрантлар билан эгаллаб турибди.\nУмуман, тадқиқот натижалари шуни кўрсатдики, христианлар мусулмонларга нисбатан иммиграцияга анча мойил халқ ҳисобланади. The Wall Street Journal газетасининг ёзишича, Европа Иттифоқида яшаётган иммигрантларнинг 53 фоизи, яъни 26 миллион нафари айнан христианлардир. Мусулмонларнинг сони 13 миллион атрофида бўлиб, улар иммигрантларнинг 27 фоизини ташкил этади.\nУмуман, дунё бўйича христианлардан кейин иммиграция бўйича мусулмонлар иккичи ўринда туради. Чунончи, дунё иммигрантларининг 27 фоизи ёки 60 миллион нафари ушбу дин вакилларидир. Уларнинг аксарияти Ҳиндистон, Покистон, Индонезия ва Филиппиндан бўлиб, асосан, Саудия Арабистонида ишлашади.\nОммавий равишда иммигрантларни қабул қилаётган мамлакатлар Форс қўлтиғидаги давлатлар бўлиб, “Pew” тадқиқот маркази ўрганишларига қараганда, бу ерда 2 миллион нафардан зиёд христианлар, шунингдек, 1,4 миллион Ҳинду ва ярим миллион буддист иммигрантлар ишлаб, яшашади.\nЯна бир қизиқ жиҳати шундаки, яҳудийлар гарчи дунё аҳолисининг бир фоиздан кам қисмини ташкил қилса-да, жаҳондаги жами иммигрантларнинг 2 фоизи яҳудийлардан иборатдир. Исроилда туғилган ҳар тўрт яҳудийнинг бири бошқа жойда ишлаш учун иммигрант бўлиб чиқиб кетган.


МАЪМУРИЙ ИСЛОҲОТЛАР: миллий давлат бошқарув тизими модели (Биринчи мақола)\nБошқарув тизими кадрлари ва ходимлари (хорижда «давлат хизмати ходими» деб аташ урф бўлган) халқдан ёки жамиятдан айри шаклланмайди. Улар-нинг маҳорати, бошқарув услуби, салоҳияти, маънавий қиёфаси, касбий самарадорлиги каби сифатлари ҳам жамиятнинг, ҳам давлатнинг ривожлан-ганлик даражасини кўрсатади. Раҳбар кадрлар кўп ўқиган, илмли бўлиши керак дейишади баъзан. Лекин раҳбар ходим илм ва юксак маълумотга эга бўлишдан ташқари, аччиқ ва давомли тажрибаларни ўз бошидан кечириши, халқона айтганда, устоз кўрган бўлиши ҳам муҳимдир.\nДАБДАБА КИМ УЧУН?\nБироз ғалати одатим бор: кўп ҳам элга қўшилиб кетавермайман. Масалан: маҳалламизда жаноза бўлиб қолса, жанозага бораман, аммо жанозадан кейинги турли маросимларга бормайман. Қўшним, қариндошимники бўлса, иложсиз бораман. Бошқаларникига бор-майман. Бунинг сабаби шуки, аза тўсатдан келади ва аза бўлган хонадон аҳли бунга тайёр бўлмаслиги мумкин.\nМАҲАЛЛА РАИСЛАРИ САЙЛОВИ:кимни қандай сайлаймиз?\nОлий Мажлис Сенатининг ўн олтинчи ялпи мажлисида маҳалла ҳаётига дахл-дор, бевосита унинг тараққиётини белгилайдиган «Фуқаролар йиғини раиси (оқсоқоли) сайлови тўғрисида»ги ҳамда «Фуқаролар йиғини раиси (оқсоқоли) сайлови такомиллаштирилиши муносабати билан Ўзбекистон Республикаси-нинг айрим қонун ҳужжатларига ўзгартишлар киритиш тўғрисида»ги қонунлар кўриб чиқилиб, маъқулланди. Мазкур қонунлар фуқароларнинг ўзини ўзи бошқа-риш органлари раислари сайлови тизимини маҳалла оқсоқолларига қўйилаёт-ган янгича талаблар асосида қайта кўриб чиқиб ишлангани билан муҳимдир.\nСУДЬЯЛАР ОЛИЙ МАКТАБИ профессионал ва етук судьялик корпусини шакллантиради\nНОРМА ИЖОДКОРЛИГИ электрон муҳитга ўтказилади\nЖорий йилнинг 8 апрелида Вазирлар Маҳкамасининг «Нормативҳуқуқий ҳужжатлар лойиҳаларини ишлаб чиқиш ва келишишнинг ягона электрон тизимини жорий этишнинг ташкилий чоратадбирлари тўғрисида» қарори қабул қилинди. Мазкур қарор Ўзбекистон Республикаси Президентининг «Норма ижодкорлиги фаолиятини такомиллаштириш концепциясини тасдиқлаш тўғрисида» 2018 йил 8 августдаги ПФ–5505фармони ижро-сини таъминлаш мақсадида қабул қилинган бўлиб, норма ижодкорлиги фаолиятини электрон муҳитга ўтказишда амалий қадам ҳисобланади.\nЖаҳон савдо ташкилоти (ЖСТ) 1994 йилда ташкил этилган бўлиб, 1947 йилдан бошлаб фаолият кўрсатиб келган Тариф ва савдо бўйича бош келишув ташкилотининг вориси ҳисобланади. Бугунги кунда ЖСТ дунёдаги савдо-сотиқнинг 97 фоизини назорат қилади. Ташкилотнинг қароргоҳи Женевада (Швейцария) жойлашган. Бугунги кунда унга дунёнинг 153 давлати аъзо бўлган. Йиллик бюджети 196 млн Швейцария франки бўлган ташкилот котибиятида 640 нафар ходим фаолият кўрсатади.\nСолиқлар давлат бюджетининг асосий даромад манбаи бўлиб, солиқ тушумларини ошириш орқали мамлакатдаги ислоҳот, дастур ва лойиҳаларни муваффақиятли амалга ошириш ва олиялаштириш имкони яратилади.


Песков: Кремлда ҳеч ким Путиннинг вориси ҳақида ўйламаяпти | Qalampir.uz\nПесков: Кремлда ҳеч ким Путиннинг вориси ҳақида ўйламаяпти\nОлам\t24 Октябрь 2019 17:18 2157\nРоссия Федерацияси Президентининг ваколат муддати ниҳоясига етса, унинг ўрнига мамлакатни ким бошқаради? Бу саволга жавоб бутун Россия жамиятини қизиқтириши мумкин. Телебошловчи Дмитрий Кесёловнинг фикрича, Путин ўзига ворис қидирмоқда.\n"Владимир Путиннинг Президентлик ваколат муддати тугашига ҳали эрта. Бунга ҳали вақт бор, шунинг учун ҳеч ким унинг Кремлдаги вориси ҳақида ўйламайди", деди журналистларга Россия раҳбарининг матбуот котиби Дмитрий Песков. Бу ҳақда ТАСС хабар бермоқда.\n"Президент сайловлари ҳали анча олдинда, биз Президентлик циклининг бошланғич босқичидамиз", деди у. "Шунинг учун энди бу (мумкин бўлган меросхўр) ҳақида ҳеч ким ўйламайди, ҳозир ҳамма қаттиқ меҳнат қилмоқда", дея таъкидлади Песков.\nЭслатиб ўтамиз, Россия Федерациясида сўнгги бор Президентлик сайловлари 2018 йилнинг 18 мартида бўлиб ўтган. Владимир Путиннинг Президентлик ваколати 2024 йилда тугайди.\nПесков Путининг вориси Кесёлов\n04 Июнь 09:08 51395\n03 Июнь 11:21 41113\n03 Июнь 21:22 32144


Шахмат: эртага халқаро турнир якунланади, бош совринга кимлар даъвогар?!\n21 август, 2021, 21:15\n16 август куни пойтахтимиздаги Халқаро шахмат академиясида бошланган шахмат турнири эртага ўз поёнига етади. Ўзбекистонлик биринчи гроссмейстер Георгий Aъзамов хотирасига бағишлаб ўтказилаётган ХИВ анъанавий халқаро турнирда дунёнинг 12та давлатидан жам бўлган 150 нафар ақл-идрок соҳиблари ғолиблик учун дона суришмоқда.\nОртда қолган 8-турдан кейин ғолибликка даъвогар икки нафар шахматчи ажралиб қолди. Булар – арманистонлик Шант Саргисян ҳамда ҳамюртимиз Нодирбек Ёқуббоевлардир.\n7-тур якунларига кўра 5,5 очко билан пешқадамлар сафида келаётган ҳамда қўшимча коеффициентларга кўра биринчи поғонани эгаллаб турган яна бир вакилимиз Нодирбек Aбдусатторов эса 8-турда оқ доналарда ўйнаган бўлишига қарамай ўз жамоадоши Жаҳонгир Воҳидовга имкониятни бой берди. Натижада Aбдусатторов бирйўла 4-ўринга тушиб кетди.\n8-турда Саргисян ўз ҳамюрти Тигран Aрутунянни, Ёқуббоев эса қора доналарда ўйнашига қарамай эронлик Aрян Голамини мағлуб этди. Натижада Саркисян ва Ёқуббоев ўз очколари сонини 6,5 тага етказиб олган ҳолда таъқибчиларидан ўзиб кетишди ва сўнгги тур олдидан айнан мана шу икки спортчида мусобақа ғолиби бўлиш учун жуда яхши имконият ҳосил бўлган.\nAбдусатторов устидан қозонилган ғалаба эса Воҳидовга 6 очко билан 3-ўринга кўтарилиб олиш имконини берди.\n4-11-ўринларда бораётган шахматчилар эса бир хил – 5,5 тадан очко жамғаришган.\nБокс Яҳёхўжа Улуғхўжаев\nГолливуд киноларида ҳам учрамайдиган воқеа! Оиласи учун ўлимга тенг жангга чиққан боксчи ҳикояси!\n7 июль, 20:57\nЖасорат соҳибалари. 100 миллион сўм гонорар олгани ростми? Навбатдаги рақиби ким? Ситора Шагдарова барчаси ҳақида очиқчасига гапирди\n7 июль, 18:40


24 ноябр куни Ўзбекистонда кутилаётган об-ҳаво маълумоти - Zamin.uz\nГидрометеорология хизмати маркази эртага, 24 ноябр куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 6-8 даража совуқ, кундузи 2-4 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз қор ёғиши, туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража совуқ, кундузи 2 даража совуқ - 3 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 4-9 даража совуқ, кундузи 0-5 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2-7 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 1-6 даража совуқ, кундузи 2-7 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2 даража совуқ - 3 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 8-13 даража, кундузи 0-5 даража совуқ бўлади. “Замин” янгиликларини “Youtube”да кузатиб боринг


"Грета Тунберг" лойиҳасини ким ишга туширган? - 02.01.2020, Sputnik Ўзбекистон\nУ бугун экология фаолидан йирик медиа юлдузга айланди. Албатта, бу ишлар четдан кўмаксиз амалга ошган эмас. Афтидан, бу ёш хонимга йирик сиёсатчи ролини... 02.01.2020, Sputnik Ўзбекистон\n17:20 02.01.2020 (янгиланди: 17:22 02.01.2020)\n© InstagramГрета Тунберг\nМуаллиф: Сергей Ильин, Sputnik радиоси учун\nШвециялик ўсмир-қиз Грета Тунберг бутун дунё бўйлаб ўзининг тантанали маршини давом эттирмоқда. Ёш фаол муаллифлигида оптимистик, кимдир учун утопик бўлган "Ҳар ким вазиятни ўзгартириши мумкин", деб номланган илк китоб дунё юзини кўргач, Буюк Британияда Гретани йил муаллифи деб эълон қилишди. Бу ишни британиянинг энг машҳур китоб дўконлари тармоғига эга бўлган Waterstones амалга оширди.\nОролбўйи минтақасида экологик вазиятни яхшилаш дастури ишга тушди\n12 Январ 2017, 11:58\nЁш ёзувчи эришган сенсацион ғалабадан сўнг, Гретанинг нутқлари ва у ёзган матнлар киритилган иккинчи жамланмани чиқариш қарори қабул қилинди. Бироқ жамланмада фақатгина экология ҳақида гапириладими, ҳозирча номаълум. Шундай таассурот уйғотмоқдаки, Грета Тунберг ва уни медиа майдонида фаол равишда илгари сураётганлар ўз уринишларини давом эттиради. Ҳатто эндиликда глобал сиёсатгача қўл чўзиб кўришлари мумкин. Ахир Грета Time журнали версиясига кўра Йил одами бўлди. Лекин бу ҳам хамир учидан патир.\nШвециялик атроф-муҳит муҳофазачиси номзоди якунланган йилда тинчлик бўйича Нобел мукофотига илгари сурилган эди. У камерунлик ҳамкасби билан биргаликда тинчлик бўйича Халқаро болалар мукофотини қўлга киритди. Бугунги кунда Гретани коинотнинг энг обрўли ўсмири деб атаб келишмоқда. Олдинда нималар кутмоқда?\nХайрли томони, қизалоқ ўзи айтаётган гапларга ва қарашларига монанд имиджни сақлаб келмоқда: у самолётларда учмайди - чунки улар атроф-муҳитга зиён етказади, гўшт ҳам истеъмол қилмайди - чунки бу маҳсулот ҳайвон устидан амалга оширилган зўравонлик натижасидир. Ва ҳатто янги либос ҳам харид қилмайди, сабаби у атмосферани зарарли моддалар билан заҳарлантираётган корхоналарда ишлаб чиқилган.\nГрета ҳақида шундай гапиришади: қизалоқ иқлим ўзгариши ҳақида 8 ёшида хабар топган ва катталар бу муаммони жиддий қабул қилмаётгани фактидан ларзага тушган. Яқинда у 17га тўлади. У шу пайтга қадар БМТ саммитида катта шов-шувларга сабаб бўлган нутқни сўзлади ва ўз ватанида кўпсонли акцияларга бошчилик қилди. Аммо жамланмага ёзилган аннотацияда бу китоб - "илҳомлантирувчи ва узоқни кўра биладиган етакчи иши билан танишиб, тарихнинг бир бўлагига эга бўлиш имкониятини бериши" ёзилган.\nВа бу ёш етакчи ортида албатта кимдир бор. Грета Тунберг қаҳр билан (айтганча, глобал экологик ҳаракат қаҳри ҳақида аннотацияда ҳам ёзилган) у катталар дунёсини болалар келажагини пул ва даромад илиндижа сурбетлик, тамагирлик ва хоинлик ила пуллаётганда айбламоқда. Албатта, масаланинг бундай ёндашуви замирида маъно бор.\nАгар жаҳон саноат индустрияси унинг барча шакллари ва кўринишида радикал техник ислоҳотларни амалга оширмас экан, коинотни келажагига хавас қилиб бўлмайди. Аммо реал иқтисодда банд бўлиб турган юз миллионлаб инсонларни ишсиз ва пулсиз қолдирмасдан ислоҳотларни қандай амалга ошириш мумкин? Бу саволга ёш фаол жавоб бермайди.\nҚолаверса, Грета Тунбергнинг ўзи ҳам ўзи нафратланадиган катталар оламида ўйинчоқ, сариқ чақага айланиши хавфи бор. Гретанинг машҳурлигидан даромад олишни, ёки қизалоқдан сиёсий ёки йирик иқтисодий дивидентлар олишни хоҳловчилар топилиши аниқ. Ва сўнгги савол: "бу адолатсиз дунёга" нафрат ва тоқатсизлик ёрдамида сахий ишларни амалга ошириш, яхши томонга ўзгаришга эришиб бўладими? Агар жавоб "ҳа" бўлса, унда "бу адолатсиз дунёни" ҳеч нарса билан ўзгартиришнинг имкони қолмабди.


Ногиронларни парвариш қилаётган кишиларнинг ижтимоий ҳимоясини кучайтириш лозим\nМамлакатимизда аҳолининг эҳтиёжманд қатламини қўллаб-қувватлаш йўналишидаги ўзгариш ва ислоҳотлар ҳақида узоқ гапириш мумкин. Лекин тизимда ижобий ишлар билан бирга, депутатларимизнинг халқ билан мулоқотлари вақтида айрим ечимини кутаётган муаммолар юзага чиқмоқда. Ушбу масалалар Олий Мажлис Қонунчилик палатасидаги Халқ демократик партияси фракциянинг...\nИжтимоий тармоқларда ОТМларга қатор соҳа вакилларининг фарзандлари имтиёз орқали давлат гранти асосида ўқишга қабул қилинаётгани юзасидан турли фикрлар билдирилмоқда. Депутат Расул Кушербоев ўзининг телеграм каналида ушбу масалага доир айрим эслатмаларни ёзиб қолдирди\nЎзбекона инсонпарварлик туйғуси\nҲар қандай сўзнинг қайси минбардан туриб айтилаётганида ҳам ҳикмат кўп. Президентимиз нутқини қайта-қайта тинглар эканман, ўзимизнинг қон-қонимизга сингиб кетган жондек қадрдон ўзбекона сўзларимиз баралла жаранглаганидан ўзгача ғурур-ифтихор туйдим. «Ҳозирги таҳликали ва мураккаб вазият», «мунтазам мулоқот, ишонч ва яқин ҳамкорлик», «ҳуқуқ...\nShowing 321-338 of 2,278 items.


Умар розияллоҳу анҳу: Қуръон ва Суннатнинг ҳаётига таъсири\nBy Исмоил Муҳаммад Яъқуб on 11/24/2016 ТАРИХ УМАР ХУЛАФОИ РОШИДИНЛАР\nАллоҳ, борлиқ, ҳаёт, жаннат ва дўзах, қазо-ю қадар ҳақидаги тасаввури\nУмар ибн Хаттоб ва умуман барча саҳобаларнинг асосий тарбия манбалари Аллоҳ таоло томонидан нозил қилинган Қуръони Карим эди. Қуръони Карим илм-маърифатнинг аcл манбаи бўлиб, Расулуллоҳ соллаллоҳу алайҳи ва саллам Қуръон мусулмон шахс ва мусулмон жамоатининг ягона тарбия ва таълим ўчоғи бўлишига қаттиқ ҳаракат қилар эдилар. Расулуллоҳ соллаллоҳу алайҳи ва салламдан эшитган Қуръони Карим оятлари Форуқнинг исломий шахсияти шаклланишига бевосита таъсир қилди, улар унинг қалбини поклади, нафсини тозалади, руҳиятига чуқур таъсир кўрсатди, бунинг натижасида у янги фикрлар, янги тушунчалар, юксак мақсад ва интилишлар эгаси бўлган бутунлай янги бир инсонга айланди.\nФоруқ ибодат қилинишга лойиқ ягона ҳақ илоҳ ва маъбуд ким эканини Қуръони Каримдан ўрганди. Пайғамбар соллаллоҳу алайҳи ва саллам асҳобларини Аллоҳ таоло ҳақида, Унинг бандалар устидаги ҳақ-ҳуқуқлари борасида тўғри тасаввур устида тарбиялашга ўта ҳарис эдилар. Зеро, нафс тозаланиб, фитрат ўзининг тўғри ўзанига тушиб олганда тўғри тасаввургина ўз эгасини ҳақиқий ишонч ва чин иймонга етаклайди. Форуқ ўзининг Аллоҳ, борлиқ, ҳаёт, жаннат ва дўзах, қазо ва қадар, инсоннинг моҳияти, у билан шайтон ўртасидаги абадий кураш ҳақидаги қуйидаги тасаввурларини бевосита Қуръони Каримдан ва Пайғамбар соллаллоҳу алайҳи ва салламнинг йўлланмаларидан олган эди.\nАллоҳ субҳанаҳу ва таоло ҳар қандай айбу нуқсондан пок, бениҳоя комил сифатлар эгасидир. У шериксиз ягонадир, жуфт ва фарзанддан покдир.\nАллоҳ субҳанаҳу бутун борлиқнинг яратувчиси, эгаси, бошқарувчисидир: “Албатта Роббингиз осмонлару ерни олти кунда яратиб, сўнг (Ўзининг улуғлиги ва буюклигига лойиқ бир тарзда) Аршга юксалган Аллоҳдир. У кечани кундузга ўрар (ва унинг ёруғлигини кетказар, кеча ва кундуз бир-бирини) шошилган ҳолда қувиб юрар. У қуёш, ой ва юлдузларни Ўз амрига бўйсундирилган ҳолда (яратди). Огоҳ бўлингизки, яратиш ва буюриш фақат Уникидир. Барча оламлар Робби — Аллоҳ буюкдир” [Аъроф: 54].\nАллоҳ таоло бутун борлиқдаги каттаю кичик, ошкору яширин барча неъматларнинг ягона манбаидир: “Сизларга берилган барча ноз-неъматлар ёлғиз Аллоҳдандир. Шунингдек, қачон сизларга (бирон) бало-мусибат етса ҳам фақат Унгагина илтижо қилурсизлар” [Наҳл: 53].\nАллоҳнинг илми барча нарсани қамраб олган, еру осмонлардаги ҳеч нарса, ҳатто инсоннинг кўнглидаги яширин ҳис-кечинмалари ҳам Унга махфий эмас.\nАллоҳ субҳанаҳу ва таолонинг инсон амалларини ёзиб турадиган малоикалари бор, ундан содир бўладиган катта-кичик ҳар қандай иш-амал унинг амал дафтарига ёзиб борилади ва вақти келганида ўз қўлига берилади: “Унинг оғзидан чиқадиган ҳар бир сўзни олдида ҳозиру нозир бўлган бир кузатувчи (фаришта ёзиб олур)” [Қоф: 18].\nАллоҳ субҳанаҳу ва таоло бандаларни уларнинг хоҳиш-истакларига зид ва улар ёқтирмайдиган ишлар билан имтиҳон қилади ва шу имтиҳон воситасида улардан ким Аллоҳнинг қазо-ю қадарига рози бўлиб, Унга зоҳиру ботинида тўла бўйсуниб, ер юзидаги халифалик ва бошқарувчилик мақомига лойиқ бўлиши-ю, ким қазо ва қадарга чидолмасдан ғазабланиб, имтиҳондан йиқилиши ва ҳеч қандай қадр-қимматга эга бўлмасдан, бирон мақомга лойиқ кўрилмаслиги маълум бўлади: “(Эй инсонлар, У) сизларнинг қайсиларингиз яхшироқ амал қилувчи эканингизни имтиҳон қилиш учун ўлим ва ҳаётни яратган зотдир. У қудратли ва гуноҳларни кечирувчи зотдир” [Мулк: 2].\nАллоҳ субҳанаҳу ва таоло Ўзига илтижо қилган, Ундан паноҳ сўраган ва ҳар бир ишида Унинг ҳукмига бўйсунган бандасини ҳаққа муваффақ қилади, қўллаб-қувватлайди, ёрдам беради: “Зотан, менинг эгам шу Китобни нозил қилган Аллоҳдир. У солиҳ бандаларга ёр бўлур” [Аъроф: 196].\nБандалари Уни ягона ҳақ илоҳ деб эътиқод қилишлари, ширк келтирмасликлари ва фақат Унгагина ибодат қилишлари Аллоҳ таолонинг бандалар зиммасидаги ҳаққидир: “Йўқ, сен ёлғиз Аллоҳгагина ибодат қилгин ва шукр қилувчилардан бўлгин!” [Зумар: 66].\nАллоҳ субҳанаҳу ва таоло Қуръони Каримда тавҳид ҳақиқатини ва бандаликнинг мазмун-моҳиятини белгилаб берган.\nУмар розияллоҳу анҳунинг борлиқ ҳақидаги дунёқарашини Аллоҳ таолонинг қуйидаги оятлари шакллантирган эди: “Айтинг: «Ҳақиқатан ҳам сизлар ерни икки кунда яратган зотга кофир бўласизларми ва ўзгаларни Унга тенглаштирасизларми?! У барча оламларнинг Парвардигори-ку?! У зот (ернинг) устида тоғларни (пайдо) қилди ва уни баракотли қилди ҳамда ўша (ер)да унинг емишларини (яъни ер аҳлининг ризқу рўзларини) тўла тўрт кунда белгилаб — тақсимлади. (Бу тафсилот) сўровчилар учундир. Сўнг осмонга йўналди, ўшанда осмон тутун ҳолида эди. Шунда осмон ва ерга: «(Менинг амри-фармонимга) ихтиёран ёки мажбуран келинглар!» деган эди, улар: «Ўз ихтиёримиз билан Сенинг амрингга бўйсуниб келдик», дедилар. Бас икки кунда етти осмонни тўкис барпо қилди ва ҳар бир осмонга (унга буюрилган) иши-вазифасини ваҳий қилди (билдирди). Биз қуйи осмонни чироқлар-юлдузлар билан безадик ва (ўша юлдузлар билан уни гап ўғирловчи жин-шайтонлардан) ҳимоя қилдик. Бу қудратли ва билувчи зотнинг тақдиридир” [Фуссилат: 9-12].\nУмр ҳар қанча узун бўлмасин, бир куни албатта ўлим келади, дунё матолари ҳар қанча кўп бўлмасин, бари арзимас ва ҳақирдир. Аллоҳ таоло айтади: “Дарҳақиқат, бу ҳаёти дунёнинг мисоли худди Биз осмондан ерга ёғдирган ёмғирга ўхшайдики, одамзод ва ҳайвонот ейдиган нарсалардан иборат бўлган ер набототи шу (сув) билан аралашиб, ҳатто ер чирой олиб, ясан-тусан қилганида ва ер аҳли унинг устида кучли-қудратлимиз, деб ўйлай бошлаганида, ерга кечаси ё кундузи Бизнинг фармонимиз келиб, Биз уни гўё куни-кеча обод бўлмагандек, вайронага айлантириб қўюрмиз. Тафаккур қила оладиган қавм учун оятларни мана шундай муфассал баён қилурмиз” [Юнус: 24].\nФоруқ ўзининг жаннат ҳақидаги қарашларини жаннатни васф этувчи ояти карималардан олган ва ўзи ҳам Аллоҳ таоло улар ҳақида мана бундай деган кишилардан бирига айланган эди: “Уларнинг ёнбошлари ўрин-жойларидан йироқ бўлур (яъни тунларини ибодат билан ўтказишиб, оз ухлайдилар). Улар Парвардигорларига қўрқув ва умидворлик билан дуо-илтижо қилурлар ва Биз уларга ризқ қилиб берган нарсалардан инфоқ-эҳсон қилурлар. Бас уларнинг қилиб ўтган амалларига мукофот қилиб улар учун беркитиб қўйилган кўзлар қувончини (яъни охират неъматларини) бирон жон билмас” [Сажда: 16, 17].\nДўзах ҳақидаги тасаввурларини ҳам Қуръони Каримдан олган ва бу тасаввур уни ҳаёти мобайнида Аллоҳнинг шариатидан заррача четланишдан қаттиқ тийиб турар эди. Форуқнинг ҳаёти билан яқиндан танишган киши унинг Аллоҳга юзланиш фиқҳини нақадар чуқур эгаллаганига, Аллоҳнинг азоби ва ғазабидан нақадар қаттиқ қўрқувчи бўлганига гувоҳ бўлади. Халифалик даврида бир куни тунда Мадина кўчаларини кезиб юраркан, бир ҳовли ёнидан ўтиб қолди. Ҳовли эгаси намозида қуйидаги оятларни тиловат қилаётган эди: “Тур (тоғи)га, очиқ саҳифага ёзилган Китобга (Қуръонга), Байтул-Маъмурга, баланд кўтарилган томга (осмонга) ва тўлиб-тошган денгизга қасамки, Парвардигорингизнинг азоби шак-шубҳасиз воқеъ бўлувчидир! Унинг учун бирон даф қилувчи — тўсиқ йўқдир” [Ват-тур: 1-8]. Ушбу оятларни эшитган Форуқ: “Каъбанинг Роббига қасамки, бу ҳақ-рост қасамдир!”, деб хитоб қилди, сўнг эшагидан тушиб, деворга суяниб, узоқ ўтириб қолди. Уйига қайтгач, ўша оятлар таъсирида тоби қочиб, бир ой чамаси ётиб қолди, одамлар уни кўргани келар, касаллиги сабабини билолмай ҳайрон бўлардилар.\nҚазо ва қадар ҳақидаги тушунча ҳам унинг қалбидан чуқур ўрин олган, қазо ва қадарнинг биз қуйида келтирадиган даражалари ҳақидаги илмни ҳам у Аллоҳнинг Китобидан ва Расулининг таълимотларидан ўзлаштирганди.\nИймони комил эдики, Аллоҳнинг илми барча нарсани қамраб олган: ”(Эй Пайғамбар), сиз қандай иш (билан) машғул бўлманг ва у (иш) ҳақида Қуръондан бирон оят ўқиманг, (эй инсонлар), сизлар қандай амални қилманглар, ўша ишларга киришган пайтингизда, албатта Биз сизларнинг устингизда гувоҳ бўлурмиз. Еру осмондаги бир зарра мисоличалик, ундан ҳам кичиқроқ (ёки) каттароқ бирон нарса Парвардигорингиздан махфий бўлмас — албатта очиқ Китобда (яъни, Аллоҳнинг азалий ёзмишида) мавжуд бўлур” [Юнус: 61].\nВа Аллоҳ тоабад бўлажак ҳар бир нарсани ёзиб қўйган: “Албатта Биз Ўзимизгина ўликларни тирилтиргаймиз, уларнинг қилган амалларини ҳамда қолдирган изларини ёзиб қўйгаймиз. Барча нарсани Биз очиқ Китобда (яъни Лавҳул Маҳфузда) белгилаб қўйгандирмиз” [Ясин: 12].\nВа Аллоҳ барча нарсани яратган Зот: “Ўша Аллоҳ сизларнинг Роббингиздир. Ундан ўзга ҳақ илоҳ йўқдир. У ҳамма нарсани яратган Зотдир. Бас, фақат Унга ибодат қилингиз! У ҳамма нарсанинг устидаги вакил — муҳофаза қилувчидир” [Анъом: 102].\nУмарнинг ҳаётида кўринган ва биз Аллоҳнинг изни билан ушбу китобда гувоҳ бўладиган кўп фойдали ва манфаатли самаралар унинг қалбидаги қазо ва қадарнинг моҳияти ҳақидаги тўғри тушунча ва мустаҳкам эътиқодидан келиб чиққанди. У ўзининг ва умуман одамзотнинг ҳақиқатини Қуръони Каримдан билди, инсоннинг моҳияти икки асл-асосга бориб тақалишини – биринчиси узоқ аслга, яъни Одамнинг дастлаб яратилган ва жон бахш этилган пайтидаги лойдан яралиш аслига, иккинчиси эса яқин аслга, яъни уруғ сувидан яралиш аслига қайтишини Қуръони Каримдан ўқиб ўрганди. Аллоҳ таоло Қуръонда айтади: “У барча нарсани чиройли қилиб яратган зотдир. У инсонни (яъни Одамни) даставвал лойдан яратди. Сўнгра унинг насли авлодини ҳақир бир сувдан иборат бўлган нутфадан пайдо қилди. Сўнгра уни (инсон қилиб) ростлаб, ичига Ўз руҳидан киритди. У зот сизлар учун қулоқ, кўз, дилларни пайдо қилди. Сизлар эса камдан-кам шукр қилурсизлар” [Сажда: 7-9].\nВа бу инсон аталмиш мавжудотни Аллоҳ ўз қўли билан яратганини, унга гўзал сурат ва ўзига ярашган қадди-қомат берганини, ақл, нутқ ва яхши-ёмонни ажрата билиш қобилиятини ато этганини, еру осмондаги барча нарсани у учун бўйсундириб қўйганини, уни бошқа кўплаб махлуқотларидан азизу мукаррам қилганини, унга Ўзининг пайғамбарларини юбориш билан иззат-икром кўрсатганини билди. Аллоҳ азза ва жалланинг инсонга кўрсатган ҳурмат-эътиборининг энг гўзал кўринишларидан бири – уни Ўз муҳаббати ва розилигига лойиқ кўргани, бу эса Унинг одамларни бу дунёда бахтли ҳаёт кечириш ва охиратда абадий ноз-неъматларга эришиш учун Исломга чорлаётган пайғамбарига эргашиш билан ҳосил бўлишини тушуниб етди. Аллоҳ таоло айтади: “Эркакми ё аёлми — кимда-ким мўмин бўлган ҳолида бирон яхши амал қилса, бас, Биз унга покиза ҳаёт ато этурмиз ва уларни ўзлари қилиб ўтган амалларидан чиройлироқ ажр-савоблар билан мукофотлаймиз” [Наҳл: 97].\nУмар розияллоҳу анҳу инсон билан шайтон ўртасидаги кураш ҳақиқатини ва одамзотнинг азалий ва абадий душмани бўлмиш шайтон инсонга олдидан ҳам, ортидан ҳам, ўнгидан ҳам, сўлидан ҳам келишини, уни тинмай васваса қилиб, гуноҳга чорлашини, кўнгилда яширин ҳою ҳавасларни қўзғатишини билди. Иблисга қарши мудом Аллоҳнинг мададига таянди ва умри давомида шайтонга ғолиб бўлиб яшади, бунга унинг ҳаёт йўлини ўқиб ўрганиш мобайнида гувоҳ бўласиз. У яна Қуръони Каримдаги Одам алайҳиссалом ва шайтон ўртасида бўлиб ўтган воқеа ҳақидаги ҳикоядан Одам башариятнинг отаси эканини, Исломнинг негизи Аллоҳга мутлақ итоат қилиш эканини, инсон зоти хатога йўл қўйиши мумкинлигини билди. Одамнинг хатосини ўқиб ўрганиш орқали мусулмон киши Парвардигорига суяниши нақадар зарур эканини, тавба ва истиғфорнинг мўмин ҳаётидаги аҳамиятини, ҳасад ва кибру ҳаводан сақланиш зарурлигини, биродарларга ширинсўзлик билан муомала қилиш муҳимлигини ўрганди. Аллоҳ таоло айтганидек: “Бандаларимга айтингки, улар (ўзаро сўзлашганларида) энг гўзал сўзлардан сўзласинлар. Зеро, шайтон уларнинг ўрталарида бузғунчилик қилур. Дарҳақиқат, шайтон инсонга очиқ душмандир” [Исро: 53]. Атрофидаги кишиларни ҳар турли ибодатлар воситасида руҳий тарбиялашда ва қалбларини поклашда ҳамда уларни Қуръони Карим ахлоқи билан тарбия қилишда Расулуллоҳ соллаллоҳу алайҳи ва салламнинг тутган йўлларини ўзига йўл қилиб олди.\nАллоҳ азза ва жалла Умар ибн Хаттобни унинг аввалги бузуқ ақидасини янчиб ташлаб, ўрнига соғлом соф ақидани тақдим этган Ислом билан мукаррам қилди, унинг ақидасида улкан ўзгариш ва эврилишлар содир бўлди. Энди унинг эътиқодида на бутларга сиғиниш, на Аллоҳнинг қизлари борлигига ва на Аллоҳ билан жинлар ўртасида қариндошлик ришталари мавжудлигига ишонч ва на жамият учун ҳаёт йўлини белгилаб берадиган ва уни машъум хурофотлар ботқоғига ботириб ташлаган коҳинликка эътиқод бор эди. Буларнинг бари тугаб битган ва ўрнини ягона Аллоҳга бўлган ширкдан мусаффо иймон-эътиқод эгаллаган эди. Жоҳилиятнинг охират, қайта тирилиш ва яратувчи олдида жавоб бериш ҳиссидан холи беҳуда ва мақсадсиз ҳаёти тугаб битиб, унинг ўрнига охират кунига бўлган иймон, қилинган ҳар бир иш ва қўйилган ҳар бир қадам учун жавоб беришга тўғри келиши ҳақидаги эътиқод эгаллаган эди. Умар бор вужуди билан шу динга сингиб, аралашиб кетди, у учун Аллоҳ ва Расули бошқа барчадан кўра суюмлига айланди, Аллоҳга Уни худди кўриб тургандек ибодат қилиш – эҳсон мақомига чиқа олди. Умар Қуръони Карим тарбиясини мукаммал ўзлаштирди, Аллоҳ таоло уни Қуръон билан яшашга, ҳаётини тўла-тўкис Қуръонга мувофиқ ўтказишга муваффақ қилди. Қуръон унинг ақлига, қалбига, нафсига, руҳига жуда катта таъсир ўтказди. Қуръон билан ҳамоҳанг ҳаёт унинг бутун аъзоларида яққол кўринди. Бунинг сабаби эса – Аллоҳнинг тавфиқидан сўнг – Расулуллоҳ соллаллоҳу алайҳи ва салламнинг қўлларида шогирд бўлгани эди.\n “Манҳажур расул фий ғарсир руҳил жиҳадийя” китоби, 10-16 саҳифалар.\n Абдуллоҳ ибн Аҳмад ал-Мақдисий, “Ар-риққату вал-букаъ” китоби, 166-саҳифа.\n Алий ал-Хатиб, “Умар ибн Хаттоб”, 51-саҳифа.\n “Умар ибн Хаттоб: ҳаёти, илми, одоби” китоби, 51, 52-саҳифалар.\nAvvalgi maqolaСафеҳ – ақли заиф кишининг талоғи\nKeyingi maqola 22-дарс. Аллоҳнинг исм ва сифатлари: «Қобиз» ва «Босит» (Шайх Содиқ Самарқандий)


Димаш Қудайбергеннинг«S.О.S» қўшиғи Aргентина халқ мусиқаси клубида намойиш этилди\n4 Октябрь 20:15\nNUR-SULTAN. Kazinform - «Ла Era Dimash» радиоси ташаббуси билан Aргентинанинг машҳур фольклор клубида қўшиқчининг «S.О.S» қўшиғини ижро этган видеоси намойиш этилди, дея хабар беради Kazinform dimashnews.cоmга таяниб.\nAргентинадаги фольклор клублари мусиқачилар ва раққослар орасида машҳур ва севимли жой бўлиб, улар халқ қўшиқларини эҳтирос билан ижро этишдан завқланишади. Бу клублар кўплаб буюк хонандаларнинг бешиги бўлиб, энг кўп ташриф буюриладиган сайёҳлик жойларидан бири ҳисобланади.\n3 октябр куни Сальта провинцияси фольклор клубида, кўпчилик одамлар олдида Димаш афсонавий «S.О.S» қўшиғини улкан экранда ижро этди.\nТадбир бошловчиси қозоғистонлик хонандани қуйидаги сўзлар билан таништирди:\n«У ва унинг вокал аккордлари Худо томонидан ато этилган. Кўп одамлар уни билишади, бошқалари эса билишмайди, чунки у дунёнинг бошқа бурчагидан келган қўшиқчи. Унинг исми Димаш ва у ажойиб овозга эга «.\n«S.О.S» видеосининг намойиши «La Era Dimash» радиостансияси томонидан уюштирилган махсус гастрол сафари доирасида Aргентина фольклор клубида ўтказилди. Гастролнинг мақсади - қозоғистонлик хонанда ашулаларини Aргентинанинг турли жойларида намойиш этиш, шунда ундан ҳам кўп одамлар унинг ижодини кашф этишлари мумкин.\n#Лотин Америкаси #Маданият


Амнистиянинг жиноятчилик кўпайишига таъсир қилишини ички ишлар идораси мутасаддилари ҳам тан олмоқда.\nЎзбекистонда амнистия эълон қилиниб, минглаб маҳбус озодликка чиқарилиши ортидан пойтахт Тошкентда жиноятчилик кўлами ошгани кузатилмоқда. Хабарларга кўра, айниқса қариялар уйларини тунаш ҳолатлари кўзга ташланмоқда. Ўтган ҳафта таниқли ўзбек адиби Абдулла Авлонийнинг 91 яшар қизи ўлдириб кетилгани бундай жиноятларнинг навбатдагиси демоқда кузатувчилар. Амнистиянинг жиноятчилик кўпайишига таъсир қилишини ички ишлар идораси мутасаддилари ҳам тан олмоқда. Мустақил кузатувчилар амнистия қўллашдаги камчиликлар ҳам муаммога ҳисса қўшишини айтади.\nТошкентда йил бошидан бери талон-тарож ва босқинчилик билан боғлиқ вазият кескинлашгани айтилмоқда.\nКузатувчилар жиноятчилик кўламининг ошгани Ўзбекистон ҳукумати эълон қилган амнистия билан боғлиқ бўлиши мумкинлигини айтмоқда.\nМустақил ҳуқуқ ҳимоячилари ташаббус гуруҳи раҳбари, мамлакатда жиноятчилик билан боғлиқ вазиятни кузатиб борадиган Сурат Икромов амнистия ва жиноятчилик кўлами ошиши ўртасида боғлиқлик табиийдир, дейди.\n- Бу ҳар йили бор нарса. Амнистия бўлганидан кейин албатта камида 2000-3000 амнистия қилинганларнинг ичида криминал характерга эга, яъни ўғирлик, одам ўлдириш, талон-тарожлик қилишлар билан қамлганлар чиқанидан кейин албатта ҳаммаси бўлмаса ҳам ярмисининг яна шунга қўл уриш ҳоли бор.\nОзодликка чиқарилган минглаб маҳбусни назорат қилиш, уларни иш билан таъминлаш, жиноятчилик йўлига қайтмаслигини кафолатлашга оид чора-тадбирлар ҳам яхши йўлга қўйилмаган, дея қўшимча қилади Сурат Икромов.\nТошкент шаҳар Ички ишлар бошқармасининг исми сир қолишини истаган мулозими ҳам, Озодлик билан суҳбатда, ҳуқуқ фаолининг фикрини тасдиқлади. Жазони ижро этиш муассасаларидан чиқиб келган маҳбусларга ҳар доим ҳам вақтида шароитлар яритиб беримласлиги жиноятчилик ўсишига таъсир қилади, дея эътироф этади суҳбатдошимиз.\n- Озгина бўлса ҳам қисман таъсир қилади. Нега деганда улар келгандан кейин бирданига ҳаëтга ўрганиб кета олмайди. Бунга жамоатчилик, ҳуқуқни муҳофаза қилувчи идоралар шароит яратиб бера олмайди. Нега деганда сразу келганда уларнинг уйлари сотилиб кетган бўлиши мумкин ëки қариндош-уруғлари бошқа жойга кўчиб кетган бўлиши мумкин уйини сотиб. Кейин ишга жойлаштириш проблемалари, кейин буларнинг кўпчилиги касал бўлиб келади. Туберкулез, ўпка касалликлари, бошқа инфекцион касалликлар, қийинда уларга,- дейди Тошкент шаҳар ички ишлар бошқармаси мулозими.\nЎзбекистон Ички ишлар вазирлигидаги Озодлик манбасига кўра, кейинги пайтларда босқинчилик ва талон-тарож билан боғлиқ жиноятлар қурбонлари орасида, айниқса қариялар кўп учрамоқда.\nСуҳбатдошимиз 17 феврал куни Тошкентда атоқли ўзбек адиби, жадидчилик ҳаракати вакили Абдулла Авлонийнинг қизи, 91 яшар Ҳакима ая Авлоний ўлдириб кетилганини бунга мисол қилди.\nПойтахтнинг Чилонзор туман ички ишлар бошқармасида жазони ижро этиш муассасаларидан қайтиб келганлар масаласи билан шуғулланадиган Даврон Азизов, Озодлик билан суҳбатда, бу ҳодисадан хабари борлигини айтар экан, ҳозирча хулоса чиқариш эртадир, дейди.\n- Энди бу йўналиш бўйича ишланаяпти. Масалан, ҳар хил версиялар борда. Улар ҳам бўлиши мумкин ëки просто, энди у ерда масалан конкретно грабител бўлганда нарсаларини олиб чиқиб кетардида. Кирилаëтган уйларни биз ҳам кўраяпмизку. Олиб кетилган нарсанинг ўзи йўқда, дейди милиция зобити Даврон Азизов.\nТошкентлик ҳуқуқ фаоли Сурат Икромов эса амнистиянинг жиноятчилик кўлами ошишига олиб келишининг яна бир сабаби сифатида, авф қилинаётган маҳбусларни танлашдаги камчиликларни қайд этади. Бу жараёнга коррупциянинг аралашиши, тўғри йўлга қайтганлар, авф қилинишга лойиқ одамлар қолиб, қилмишига пушаймон бўлмаганларнинг озодликка чиқиб келиши муаммонинг асосий сабабларидан биридир, дейди ҳуқуқ фаоли.\nСурат Икромов, қамоқларда қолаётган сиёсий ва эътиқод маҳбусларига нисбатан амнистия қўлланилмаслиги ҳам ана шу муаммонинг бир қисмидир, дея қўшимча қилади.\n- Албатта, амнистияга энг аввало 60 ёшдан ошганлар ва жамиятга хавф туғдирмайдиганлар тушиши керак. Бунақалар кўп. Мана 60дан ошиб кетган одамлар дейилган. Аммо амнистияга сиëсий мотивлар билан ўзининг фаолиояти, журналистлар бор 60дан ошган, ҳуқуқ ҳимоячилари бор 60дан ошган, буларни чиқармаслигининг сабаби, ўша юқоридан бўлаëтган буюртмадир.\nХусусан, жорий йил 19 феврал куни 14 йиллик қамоқ жазоси муддати тугаганига қарамсадан, озодликка чиқарилмаган сиёсий тутқин Мамадали Маҳмудодв бунга ёрқин мисолдир, дейди Сурат Икромов.


Wi-Fi ҳақидаги ваъдалар, мегабайтларга чўнтагидан тўлаётган ўқитувчилар… | Nigoh.uz\nHome Gurung Wi-Fi ҳақидаги ваъдалар, мегабайтларга чўнтагидан тўлаётган ўқитувчилар…\nТаълимни замонга мос равишда тўғри ташкил этиш тараққиётнинг ўта муҳим жиҳатларидан бири ҳисобланади.\nСир эмаски, ҳозирда Республикамиздаги барча мактабларда гибрид усулида таълим ташкил этилган. Албатта, гибрид таълим тури энг мақбули ҳисобланади. Аммо мактаб ўқитувчилари 2-3 баробар ишлашларига тўғри келаяпти. Аниқроғи, фидойи ўқитувчилар дастлаб кунлик ўқув юкламаларини бажаришади. 5-6 соатлик ўқув юкламасидан сўнг пед-юкламаларни (мажлислар, давомат, дарс қолдирган ўқувчиларнинг сабабларини аниқлаш, онлайнда ўқиётган ўқувчилар бўйича ҳисобот ва ҳ.к.з) амалга ошираяпти.\nКунлик нормадаги 8 соатлик ишдан сўнг ҳолдан тойган, асаблари чарчаган ўқитувчи аталмиш «РОБОТ» уйга келиб, kundalik.com билан ҳамкорликда онлайн дарс олаётган ўқувчиларининг уй вазифаларини текшириб, баҳолайди. Ўқитувчида ўз оиласи, фарзандлари ва яқинларига вақт ажратишга умуман имконият ҳам қолмаяпти.\nБу ҳали масаланинг бир томони бўлса, моддий ва иқтисодий томони тўғрисида тўхталмаса ҳам бўлади. kundalik.comда ишлаш учун мегабайтларга кетадиган харажатлар ҳеч кимни қизиқтиргани йўқ. Гўёки, мактабларни Wi-Fi тармоғи билан таъминлаш тўғрисидаги берилган ваъдалар kundalik.comни ўтказиб олгунча айтилгандек, мутасаддиларнинг ёдларидан чиқиб ҳам кетган кўринади. Ахир ўқитувчилар ўз чўнтакларидан мегабайтларга пул чиқариб «яхши ишлашаяпти». ( Муҳими ҳаммаси жойида!).\nҲар бир ватанпарвар ўз юрти равнақи ва келажаги учун астойдил ишлаши, жон куйдириши лозим. Агарки, барча фидойилар ўз иш соҳаларига креатив ёндашувни киритсалар, катта ютуқларга эришилади, деб ўйлайман.\nЎЗИНИ ЎЗИ НАЗОРАТ ҚИЛИШ УСУЛИ\nЮқорида келтирган фикрларимиздан келиб чиқиб, ўқитувчиларга дарс ўтиш ва уйга берилган топшириқларни текширишда янги, креатив ва оптимал бўлган «ўзини–ўзи назорат қилиш» усулини таклиф этмоқчиман.\nБунга кўра, уй вазифаларини текширишда ҳар бир ўқувчи қизил ёки яшил рангли ручкалардан фойдаланишади. Синфдаги ўқувчилар кетма-кет ўзи ишлаган уй вазифаларининг жавоблари ва ишланиш усулларини айтишади. Қолган ўқувчилар ўз уй вазифасининг ишланиш йўли ва жавобларини кузатиб боради. Тўғри бажарган бўлса “√” белгисини , нотўғри ҳолатда “?” белгисини ўз дафтарига қўяди. Текшириш якунлангач, ўқитувчи уй вазифаларининг мураккаблик даражасига кўра баҳолаш шкаласини айтади. Шкалага кўра ҳар бир ўқувчи ўз уй вазифасига ўзи баҳо қўяди.\n«Ўзини–ўзи назорат қилиш» усулининг афзалликларини қуйидагиларда кўриш мумкин :\nҲар бир ўқувчининг мунтазам уй вазифасини бажаришига эришилади. Уй вазифасини бажариш, олинган билим ва кўникмаларни мустаҳкамлашнинг асосий омили ҳисобланади . Мунтазам равишда уй вазифаларини бажариш билан ўқувчиларда уйда ҳам дарс тайёрлаш, ўз устида ишлаш кўникмалари шаклланади ва ривожланади. 30 йиллик педагогик тажрибамдан келиб чиқиб айтишим мумкинки, кўпгина ўғил болаларда 7-8 синфдан кейин дафтарларига ёзиш малол кела бошлайди. Бунга албатта ўқувчиларнинг ёш хусусиятидаги ўзгаришлар ҳам сабаб бўлади. Аммо мунтазам равишда уй вазифаларини дафтарга ёзиб бажариш натижасида кўникмалар мустаҳкамланиб, бундай салбий ҳолатларнинг олдини олишга эришилади.\nЎқувчи ўзини ўзи текширгани учун билимидаги бўшлиқларни кўра олади. Уй ишини текширган вақтида қайси жойда хато ва камчиликка йўл қўйганини кўради. Ўқитувчи текширганда эса ўқувчи ўзи йўл қўйган хато ва камчиликларига кўп ҳам эътибор бермайди.\nБилим ва кўникмаларини мустаҳкамлайди. Доимий равишда ўз устида ишлаш орқали билимлар мустаҳкамланади.\nЎқувчининг ўзига нисбатан назорати ва масъулият ҳиссини оширади. Уй вазифасининг мураккаблигига кўра баҳолаш шкаласи белгиланади. Ўқувчилар осонроқ мавзуларнинг уй вазифасига масъулиятсизлик билан ёндашишликларининг олди олинади.\nЎқувчи тўғри сўзлик ва ҳалолликка ўрганади. Дарс давомида ўқитувчи томонидан баҳонинг тўғри қўйилганлиги текшириб борилади. Уй иши дафтарлари ҳар дарсда баҳоланади.\nАйниқса ҳозирги пандемия шароитида дафтарнинг қўлдан-қўлга ўтмаслиги орқали ўқувчининг ҳам, ўқитувчининг ҳам соғлиғи кафолатланади. Мактаблар фаолиятининг дастлабки кунларида жуда кўплаб ўқитувчилар вирус билан касалланган эди .\nЭнг қимматли бўлган вақтнинг тежалишига эришилади. Уй ишларини текширишни «ўзини-ўзи назорат қилиш» усулида ташкил этиш орқали дарс жараёнидаги вақт тежалади. Ўқитувчини ўқувчиларнинг дафтарларини йиғиб, текширишга сарфлайдиган вақтидан ва кучини сарфлашдан халос қилади.\nЎқувчи кўз ўнги ва тафаккурида ҳаққоний баҳолаш бўлади. Бажарган уй вазифаси учун ўқувчининг ўзи ўзига баҳо қўйиши олган баҳоси учун ўқитувчидан норози бўлишга чек қўяди .\nМазкур усулдан нафақат аниқ фанларда балки, табиий ва гуманитар фанларда ҳам фойдаланиш мумкин.


Батафсил... Янги шарх қўшиш Ҳомиладорлар, эҳтиёт бўлинг! Олдинда қиш!\nКўчада қор ё ёмғир ёғиб турса, шамоллашдан қочиб бўлармикан? ҳомиладорлик даврида мана шу оддийгина касаллик ҳам катта муаммога айланиши мумкин. Ахир бу вақтда бўлажак онадан ташқари, унинг болажониси ҳам оғриши мумкин-да. Хўш, нима қилиш керак?\nБатафсил... Янги шарх қўшиш Ҳомиладорликдан сақловчи воситалар ҳақида 6 ҳақиқат\nМуштарийларни қизиқтирган, бироқ яқин инсонига ҳам ошкор қилишдан уялган айрим саволларига айнан мана шу саҳифада жавоб топишга уринамиз. Бунда бизга олий тоифали шифокор, акушер-гинеколог Нилуфар БЎСТОНОВА кўмак беради.\nБатафсил... Янги шарх қўшиш ИНСЕМИНАЦИЯ – сунъий уруғлантиришдан табиий ҳомиладорликкача\nТиббиёт соҳасида олиб борилаётган тадқиқотлар фарзандсиз оилаларга кўмак беришга ҳам хизмат қилмоқда. Бу борада таҳририятимизга кўплаб мурожаатлар бўлади. Бугун сизни қизиқтирган барча саволларга жавоб беришга ҳаракат қиламиз. Мутахассисимиз — Ўзбекистон шифокорлари ассоциацияси президиуми аъзоси, олий тоифали акушер-гинеколог Шаҳноза БАҲОДИРОВА.\nБатафсил... Comments (2) ҲОМИЛАДОРЛИКДА СУВ КЕТИШИ ХАВФЛИМИ?!\nҲомиладорликда турли нохуш ҳодисалар ҳам учраб туради. Гоҳ токсикоз асоратлари, гоҳ белдаги оғриқлар... Яна қоғоноқ сувининг оқиб кетиши ҳам. Меъёрида ҳомилани ўраб турган сув туғруқ бошланганидан сўнг ташқарига чиқади. Аммо бу ҳолат вақтидан эрта юз берса-чи?\nМутахассисимиз — тиббиёт фанлари номзоди, доцент, акушер-гинеколог Муяссар НАЗИРОВА.\nБатафсил... Янги шарх қўшиш Эрозия куйдириладими?\nБатафсил... Comments (1) Икки киши учун... Икки карра сифатли маҳсулотлардан фойдаланинг!\nБатафсил... Янги шарх қўшиш Эгизак фарзанд кўришни хоҳловчилар учун қўлланма!\nБолалигимдан эгизак фарзанди бор аёлларга ҳавас билан қарардим. Ўзимча ўша вақтларда мен ҳам улар каби бир-бирига қуйиб қўйгандек ўхшаш болачаларнинг онаси бўламан деб, орзу қилганман. Вақт ўтиб, ҳомиладорлик ва она бўлиш бахтига муяссар бўлганимдан сўнг, бу қанчалар машаққатли эканини тушунгандек бўлдим... Лекин барибир, болаликдаги орзу мени бутунлай тарк этканича йўқ! Менимча, икки карра бахтга эришиш учун нималар қилиш лозимлиги бир мени эмас, кўпчилик аёлларни қизиқтириши шубҳасиз.\nБатафсил... Comments (1) Ҳомиладорликда шишиб кетиш хавфлими? Табриклаймиз яқинда она бўласиз! Энди танангизда кечадиган турли ўзгаришларга ҳам тайёр туришингиз лозим. Агар уйқудан уйғонгач кўзгуга қараб, бир кечада нақд 5 килога семиргандек кўринсангиз ажабланиб ўтирманг. Бу кўпгина аёлларда кузатиладиган шишлар бўлиб, уларнинг сабаблари ва оқибатлари ҳақида олий тоифали акушер-гинеколог Нилуфар БЎСТОНОВАдан билиб олишингиз мумкин.Батафсил... Янги шарх қўшиш Бошқа мақолала...\nСОХТА ҲОМИЛАДОРЛИК: белгилари, сабаблари ва давоси\nОғриқсиз туғруқ Кесарча кесишдан кейин...


БМТ глобал озиқ-овқат етишмовчилигидан огоҳлантирди\n07:35 / 10.06.2020\nҲозирда дунёда 820 млн киши етарлича озиқ-овқатга эга эмас ва пандемия сабабли бу рақамлар ошиб боради. Бу ҳақда БМТ бош котиби Антониу Гутерриш маълум қилди.\nГутерришнинг таъкидлашича, дунё пандемия сабабли глобал озиқ-овқат етишмовчилигига тўқнаш келди.\n“Агар зудлик билан чоралар кўрилмаса, озиқ-овқат билан боғлиқ глобал фавқулодда вазият юзага келиши мумкинлиги тобора аёнлашмоқда. Бу фавқулодда вазият юз миллионлаб болалар ва катталар учун узоқ давом этувчи оқибатларга эга бўлиши мумкин”, деб айтган Гутерриш.\nБМТ бош котибининг айтишича, ҳозирда 820 млн киши етарли миқдорда озиқ-овқатга эга эмас ва бу рақамлар шубҳасиз ошиб боради. “Озиқ-овқат етказиш тизимларимиз жабр кўрмоқда ва коронавирус пандемияси вазиятни ёмонлаштирмоқда”, деб айтган Гутерриш.\nШу сабабли БМТ давлатларга аҳоли озиқ-овқат тизимини энг муҳим деб тан олишни ва бу соҳада ишловчи одамлар ҳимоясини таъминлашни тавсия қилмоқда. Шунингдек, озиқ-овқат маҳсулотларининг узлуксиз етказилишини таъминлаш учун давлатларга озиқ-овқат маҳсулотлари ишлаб чиқарилиши, транспорт ва маҳаллий бозорларни қўллаб-қувватлашни кучайтириш тавсия қилинган.\nБундан ташқари, БМТ аҳолининг энг заиф қатламлари - болалар, ҳомиладорлар ва эмизикли аёллар, кексалар озиқ-овқатга эга бўлишлари учун ижтимоий қўллаб-қувватловни кенгайтириш зарур деб ҳисобламоқда.\nАпрель охирида БМТда инсоният пандемия сабабли катта кўламли очарчиликка тўқнаш келиши мумкинлигидан огоҳлантирганди. БМТнинг Жаҳон озиқ-овқат дастури мутахассислари 2020 йил охиригача 265 млн киши озиқ-овқат маҳсулотлари ўткир етишмовчилигини ҳис қилиши мумкинлигини айтишган. Дастур ижрочи директори Дэвид Бизли эса пандемияни Иккинчи жаҳон урушидан кейинги энг ёмон гуманитар инқироз деб атаган.\nБМТ вакили генерал Қосим Сулаймонийнинг ўлдирилишини ноқонуний деб атади\n17:10 / 07.07.2020


ARK BULOQ халқаро савдо марказида 100 дан ортиқ қулай ва шинам офислардан бирини қўлга киритишга улгуринг!\n17:00 / 19.04.2022\nХалқаро Савдо Марказининг иккинчи босқичида 1000 дан зиёд савдо дўкони билан бир қаторда юқори қулайликдаги офис ҳамда умумий овқатланиш майдонлари таклиф этилмоқда. Халқаро савдо алоқаларини юксалтиришга ихтисослашган ушбу марказ харидорлар учун дўконлар, офислар ҳамда овқатланиш майдонлари борасида қатор самарали таклифлар ва савдо фаолиятини ривожлантириш борасида кунлик 4000 дан юқори ташриф буюрувчи оқимини таъминлайди.\nФото: ARK BULOQ\nAрк Булоқ Халқаро Савдо Марказининг 1-босқичи Қурилиш моллари маркази аллақачон ишга тушиб, харидорлар учун қулай нархларда маҳсулотлар таклиф этмоқда. Навбатда иккинчи босқич дўконлари юртдошларимиз ва чет эллик тадбиркорлар орасида катта қизиқиш уйғотган. Чунки харидорлар тижорат майдонларидан ўз фаолияти учун ёки кафолатланган тайёр ижарачи билан шартнома асосида фойдаланадилар. Тобора юксалиб бораётган дўкон эгалари орасида нафақат маҳаллий, балки чет эллик тадбиркорлар ҳам талайгина.\nХалқаро Савдо Марказининг иккинчи босқичи харидорлар эътиборини тортиши аниқ. Кундалик 4000 мижоз оқими таъминланиши режалаштирилган марказда озиқ-овқат, электротехника, мебеллар ва заргарлик буюмлари ва ҳ.к. дўконлар мавжуд. Бундан ташқари, офислар ҳамда умумий овқатланиш зонаси ҳам ўрин олади. Чекланган сондаги мазкур тижорат майдонларидан харидорлар ўз тадбиркорлик фаолиятларини юритишда фойдаланишлари мумкин.\nОфисларнинг яққол устунликлари бу пухта ташкил этилган инфратузилмага эга ҳудудда жойлашганидир. Халқаро савдо ҳамда тижоратга алоқадор барча хизмат кўрсатувчилар учун мазкур офислар айни муддао бўлади. Турли йўналишлардаги савдо фаолиятларига хизмат кўрсатиш билан бир қаторда божхона пости ҳамда хусусий логистика марказининг қисқа масофадалиги офисларнинг яна бир яққол ютуғидир.\nОфисларнинг ички шароитлари ҳам стандарт офисларга қараганда афзалликларга эга. Турли фаолият йўналишлари учун мос ўлчамдаги майдонлар, юқори шифт баландликлари ҳамда сантехника жиҳозларининг ҳар бир офисда мавжудлиги билан ажралиб туради. Тадбиркорлар учун 32 дан 50 квадрат метргача бўлган майдонлар самарали нархларда тақдим этилмоқда.\nArk Buloq Халқаро Савдо Маркази лойиҳасининг иккинчи босқичи режасида барпо этилаётган 6 қаватли бинодан, шунингдек умумий овқатланиш майдонлари ҳам ўрин олган. Бугунги кунда Ark Buloq Халқаро Савдо Марказида ўз умумий овқатланиш фаолиятини юритишни истаётган тадбиркорлар учун 50 дан ортиқ турли ўлчамдаги ва зарур инфратузилмага эга майдонлар таклиф этилмоқда.\nСавдо дўконлари, офислар ҳамда умумий овқатланиш майдонларини харид қилиш ҳамда батафсил маълумотга эга бўлиш учун Ark Buloq Халқаро Савдо Маркази савдо офисларига ташриф буюринг.\nМанзил: Тошкент Вилояти, Зангиота тумани, Эркин Пости, Ark Buloq Халқаро Савдо Маркази.\nАrk Buloq озиқ-овқат дўконларининг сотуви бошланди. Сармоянгиздан оқилона фойдаланинг\n12:00 / 24.08.2021\nҚурилиш “Аrk Buloq”дан бошланади\n«Ark Buloq» халқаро инновацион қурилиш савдо мажмуаси – маҳаллий ишлаб чиқарувчилар ва тадбиркорлар учун янги имкониятлар эшигини очади


Uzagrotechsanoat - ЯНГИ ТЕХНОЛОГИЯЛАРНИ ТАТБИҚ ЭТИШ МАҚСАДИДА\n17:23:18(GMT +5), 6 avgust 2020\nЯНГИ ТЕХНОЛОГИЯЛАРНИ ТАТБИҚ ЭТИШ МАҚСАДИДА\nКуни кеча Вице-президент Марко Декена бошчилигида Австриянинг AVL List GmbH компанияси вакиллари “Ўзагротехсаноат холдинг” акциядорлик жамиятига ташриф буюришди. Ташриф доирасида меҳмонлар холдинг таркибий тузилмаси ҳақида батафсил маълумотлар олишди. Учрашув чоғида Улфред Эхрбар қишлоқ хўжалиги техникасини электрофикация қилиш сабабларини тушунтириб ўтди. Бундан ташқари қишлоқ хўжалиги техникасини электрофикация қилиш бўйича икки босқичга режалашрилган ривожлантириш лойиҳасини презентация кўринишида тақдим этди.\nЭслатиб ўтамиз, AVL List GmbH компанияси енгил ва юк автомобиллар учун гибрид двигателлар, транмиссиялар, аккумуляторлар кабиларни моделлашриш ва ишлаб чиқариш бўйича жаҳонда машҳур компаниялардан бири ҳисобланади. У бутун дунёда ўзининг технологик марказларига эга. Жумладан, Греция, Германия, Словения, Хорватия, Швеция, Япония, Корея, Франция, АҚШ, Венгрия, Ҳиндистон, Буюк Британия, Хитой, Туркия ва Бразилия.


"Локомотив" жамоасининг бугунги машғулоти қандай ўтди? / CHAMPIONAT.asia\n"Локомотив" жамоасининг бугунги машғулоти қандай ўтди?\nТеглар : Локомтив\nАзиз футбол ишқибозлари, Тошкентнинг "Локомотив" жамоаси кейинги ўйинини сафарда "Насаф" майдонида ўтказишидан хабарингиз бор.\nАйни пайтда "темирйўлчилар" жамоаси "Насаф" билан бўладиган баҳсга жиддий ҳозирлик кўришмоқда. Жамоамизнинг бугунги машғулоти ҳам "Локомотив" стадионида ўтди ва у анчагина қизиқарли ҳамда рангбаранг кўриниш олди.\nДастлаб енгил югуриб олингач, чигалёзди машқлари бажарилди. Кейин эса тўп билан муомала машқларига ўтилди. Унда асосий эътибор олдиндаги ўйинда қўлланиладиган тактикани амалда синаб кўришга қаратилди.\nҚуйида севимли жамоамизнинг машғулотидан фото ҳамда видеолавҳаларни томоша қилишингиз мумкин:\nХулоса ўзингиздан, ҳурматли раҳбарлар... 46\n14 сен 02:32:07\nLokani stadiyoni Zur ekan. huddiki mahallani ichiga joylashkanga uhshaydi. keyin shu domdaki odamla kersa ham tulib qoladi. ha aytkancha parkovka yuq ekanda.\n14 сен 08:24:11\nкимга қизиғи бор. Олдин ўйнашсин.\n13 сен 23:05:57\nLoko chempion buxoro 2 urin quqon kuchli uchlikda\n13 сен 22:34:41\nChiqorsalaring hamma jamoani mashgulotlarini chiqorda\n14 сен 10:13:24\n14 сен 06:22:09\nNasafimga Alloh yor bòlsin...\n13 сен 23:27:58\nАйтишларича Бабаянни уриб дабдала килишибди. Хамма еги кукариб юрганмуш. Эшитиб хурсанд болдим. Уришвотганлигини кузим билан корганимда манам уриб аламдан чикволардим))\n13 сен 22:51:16\nЛокомотивга омад. Пахтакор 2-уринни олиши учун хам Локо ютиши керак.\n13 сен 22:30:08\nЧемпионат Азия ишлашдан чарчамела!!! Узбекистондаги хозирги кундаги энг яхши спортга оид сайт!!!


Тошкент давлат педагогика университетида ижодий имтиҳонлар қанда ўтмоқда? - Халқ сўзи\nТошкент давлат педагогика университетида ижодий имтиҳонлар қанда ўтмоқда?\n16:12 03 Сентябр 2020 Жамият\nНизомий номидаги Тошкент давлат педагогика университетига 2020/2021 ўқув йили учун касбий (ижодий) имтиҳонлар бошланди.\nУшбу жараён абитуриентлар учун ҳам синов, ҳам ҳаяжонли дамлардир. Университетда жорий йилнинг 14 сентябригача «Жисмоний маданият» бакалавриат таълим йўналишларига Мудофаа вазирлигининг спорт мажмуасида, «Мусиқа таълими», «Тасвирий санъат ва муҳандислик графикаси», «Она тили ва адабиёти: қозоқ тили ва адабиёти», «Бошланғич таълим» (қозоқ) бакалавриат таълим йўналишларига ТДПУнинг асосий ўқув ижодий имтиҳонлар ўтказилмоқда.\nУниверситет қабул комиссиясида маълум қилишича, абитуриентлар учун қатор қулайликлар, жумладан касбий (ижодий) имтиҳон дастури, абитуриентлар учун тавсиялар ва имтиҳон натижалари ҳақида маълумотлар олиши учун tdpu.uz/kasbiy веб-саҳифаси яратилган.\nИмтиҳонлар ўтказилишидан уч кун олдин абитуриентлар рўйхатдан ўтиш вақтида кўрсатган телефон рақамига СМС хабарнома юборилиб, уларга имтиҳон ўтказиш санаси, жойи ва вақти, абитуриент имтиҳон топширадиган гуруҳ рақами маълум қилинган.\nХолислик ва шаффофликни таъминлаш мақсадида ҳар бир имтиҳон ўтказиш жойи кузатув камералари билан жиҳозланди ва ота-оналар учун фарзандларининг имтиҳон топшириш жараёнини ijodiy/tdpu.uz саҳифаси орқали онлайн кузатиш имконияти яратилган.\nБундан ташқари, ҳар бир абитуриент норматив ҳужжатларда белгиланганидек, тиббиёт ниқоби ва қўлқопи, ичимлик суви билан таъминланмоқда.\nИмтиҳоннинг биринчи куни натижалари карантин шароитида бўлса ҳам абитуриентлар имтиҳонга тайёргарлик кўргани, ўз устида ишлаганидан далолат бермоқда. Университетнинг Тасвирий санъат ва муҳандислик графикаси йўналишига имтиҳон топширган абитуриент Моҳира Азизованинг айтишича, ижодий имтиҳон жараёнлари санитария эпидемиологик талабларга тўлиқ риоя қилган ҳолда ташкил этилиб, унда абитуриентлар учун барча шарт шароитлар яратилган. Ҳар бир абитуриент ўзини йўналишидан келиб чиққан ҳолда ўзидаги мавжуд билимларини ишга солиб, имтиҳон топширмоқда. М.Азизова ўзи каби барча абитуриентларга омад ёр бўлишига тилади.\n"Шу фурсатдан фойдаланиб, педагог бўлиш истагини билдирган барча абитуриентларга мазкур имтиҳонларда омад ёр бўлишини тилаймиз" дейилади университет ахборот хизмати хабарида.


"Оддий яшаш"га ўрганиш учун асқотадиган 8 та маслаҳат - Zamin.uz\n15:25 / 03.09.2018\nОддий яшаш дегани бу – жойни ҳар қандай жисмоний ва руҳий «чиқиндилардан» бўшатиш ва ўта самарадорлик ҳамда истеъмол қилишнинг юқори даражаси сизни бахтли кишига айлантирмаслигини тушуниш. Оддий яшаш дегани оддий нарсалардан ҳузур олишни англатади: ёлғизлик, сукунатдан завқланиб, ҳаётнинг ҳар бир лаҳзасининг қадрига етиш.\nМашҳур блогер ва китоблар муаллифи Лео Бабаута катталар ҳаётида ўз йўлингизни бошлашга ёрдам берадиган саккизта маслаҳат беради.\n1.Ёдингизда бўлсин: ҳар қандай кураш миянгиздан бошланади\nБирор нарсани ололмаганлик сабаб зўриқиш ва ҳафсаланинг пир бўлиши, шошқалоқлик ва ишга кўмилганлик буларнинг бари – муваффақият, одам, буюм, мавқе каби нарсаларга тобелик сабаб миянгизда туғилади. Ўз тобелигингизни “қўйиб юборинг”. Ана ўшанда ҳеч нарса сизни хафа қилиб, тушкунликка туширмайди.\n2. Тобе бўлган нарсаларингизни кузатинг\nАгар уларни «қўйиб юбормасангиз», ҳаёт осонлашиб қолмайди. Агар эски ёдгорликларга боғлиқлик сабаб уйингизни чиқиндилардан тозалай олмасангиз, доимий фаоллик ва ёзишмаларга тобе бўлсангиз, информацион юк ва чарчоқ сизга хавф солади.\nТобелигингизни оширадиган нарсалар ва нимадан халос бўла олмаётганингизни кузатинг. У хоҳ буюм, хоҳ одам ёки иш бўлсин, улардан халос бўлмасангиз, эркинликка эришмайсиз. Ҳаёт эса доим мураккаб бўлади.\n3. Чалғиш одатидан халос бўлинг\nБиз доимий равишда чалғиш, дарсларни бўлиб, ўзимизни жуда банд деб ҳис этишга кўникканмиз. Бирор киши билан суҳбатлашаётганда мессенжердаги хабарларга чалғиймиз.\nБу характер ёки миянинг ўзига хослиги эмас, балки ёмон одат эканини тушуниш керак. Агар қаттиқ ҳаракат қилинса, ундан халос бўлиш мумкин.\n4. Ҳаётни тўлиқ экран режимида ўтказинг\nТасаввур қилинг, сизнинг ҳар қандай ишингиз – email’га жавоб, идиш ювиш ёки мутолаа – катта экранда намойиш этилмоқда. Фақат шу вазифа бор. Сиз ундан бошқа ҳеч нарсани кўрмайсиз. Агар ҳар бир ишни тўлиқ экранда намойиш этсангиз, ҳаётдаги зўриқишлар камаяди.\nҲар қандай ишга тўлиқ диққатни жамласангиз, ундан завқ олиб, яхшироқ бажариш мумкин бўлади.\n5. Ишлар ўртасидаги танаффусларни оширинг\nРўйхатингиздаги ишлар сонини қисқартиринг. Бажаришингиз мумкин бўлган ишнинг ярмини режалаштиринг. Ўзимизни доимий равишда ишлар билан банд қиламиз. Овқат тайёрлаш, ўзимизни тартибга солиш, кийим-кечакларни тозалаш каби юмушларни унутиб қўямиз.\nЯшашга улгуриш учун атрофда содир бўлаётган нарсаларни кузатишга вақт топинг.\n6. Оддий нарсалардан ҳузур топинг\nМутолаа, ўрганиш, сайр қилиш, оддий таом, медитация, сиз учун қадрли бўлган одамлардан завқ олинг. Кейинги сафар ҳаёт сизга жуда мураккаб бўлиб кўринганида бу нарсалар ҳар доим мавжудлиги ва завқ олиб келишини ёдда тутинг.\n7. Сизга нима кераклигини тушунинг ва бошқа нарсалардан воз кечинг\nАслида нима исташимизни кам ҳоллардагина биламиз. Суратни кўришимиз билан ҳаёт йўналишини ўзгартириш фикрига келамиз. Бошқаларга қараб, амалга ошмайдиган хоҳишларни ўйлаб топамиз. Шунинг учун азият чекишни бошлаймиз. Ўзга киши шуғулланаётган қимматбаҳо хобби билан машғул бўлишни хоҳлаймиз. Бошқа соч турмаги, бошқа телефон, бошқа ҳаётни истаймиз.\nКераксиз бўлмаган ишлар, харид ва истакларни кўпроқ белгиласангиз, ҳаётингиз осон ва яхшироқ бўлади.\n8. Ҳеч нима билан банд бўлмасликни амалга оширинг\nДоимий равишда банд бўлишга шу даражада ўргандикки, ҳеч нима билан банд бўлмаслик бизга азият беради. Барча машғулотлардан воз кечишга ҳаракат қилинг: ўқиманг, смартфонга қараманг, истеъмол қилманг.\nДастлаб миянгизда бирор нарса билан банд бўлиш ҳақидаги таклифлар пайдо бўлади. Зерикишни бошлайсиз, уйқунгиз келади. Чекинманг – бор-йўғи ҳеч нарса қилманг.\nБундай одатий тажрибага узоқ муддат сабр қилиш мушкул. Аста-секинлик билан мослашинг. Бу зўриқиш, ички шошқалоқликни енгишда ёрдам беради.\nБу маслаҳатларга амал қилинг ва ҳаётингиз қандай ўзгаришига назар солинг. Атрофда ва ўзингизда жуда кўп ёқимли нарсаларни топишингиз аниқ.\nP. S. Бу мақолани бошқа ишларга чалғимасдан ўқидингизми? ;)\n24-03-2018, 11:55, Ҳаёт тарзи\n17-02-2018, 23:25, Ҳаёт тарзи\nСизни "омадга етакловчи" одатлар...\n3-02-2018, 10:04, Ҳаёт тарзи\nҚандай қилиб ўз йўлини топиш ҳақида 3 маслаҳат\n12-09-2017, 17:48, Ҳаёт тарзи\nСовуқ душ қабул қилиш учун 3 та сабаб\n26-07-2017, 10:54, Ҳаёт тарзи\n15-10-2016, 12:44, Ҳаёт тарзи


Футбол бўйича Ўзбекистон Биринчилиги ПРО-Лига “А”гуруҳида иштирок этиб келаётган Ғузорнинг “Шўртан” жамоаси бошқарувида юз берган ўзгаришлар тўғрисида яқинда хабар берилган эди.\nЖумладан, клуб бош менежерлигига Ш.Ярулин тайинланган бўлса, “Оқ бўрилар” бош мураббийлигини А.Алиқулов қўлга олди. Шамил Ярулин аёллар футболида мамлакатимизнинг номдор клубларидан бири “Севинч” (Қарши) ҳамда “Насаф” жамоалари бошқарувида самарали меҳнат қилиб танилган бўлса, Асрор Алиқуловга ҳам ортиқча таъриф беришнинг ҳожати йўқ. Биргина ўтган мавсумда “Машъал” жамоаси унинг бошқарувида яна Суперлигага йўл олгани кўп нарсадан далолат бериб турибди.\nМавзуни давом эттирган ҳолда шуни таъкидлаш жоизки, Президентимизнинг миллионлар ўйинини янада ривожлантириш тўғрисидаги қарорлари асосида Ғузорда ҳам болалар футбол Академияси ўз фаолиятини бошлади. Ушбу футбол масканига тажрибали мутахассисларни ишга таклиф этиш борасида ҳам жиддий ҳаракатлар амалга оширилмоқда. Ўз даврининг таниқли футболчилари, кейинчалик шу соҳада мураббий ва мутахассис бўлиб иш олиб борган Абдураҳмон Юмангулов директор, Ихтиер Каримов эса унинг ёрдамчиси вазифасига тайинланишди.\nА.Юмангулов мустақиллик даврининг дастлабки йилларида “Машъал” (Муборак) сафида Қашқадарё футболини мамлакатимиз Олий лигасига кўтарилишида катта ҳисса қўшганлиги билан мухлислар эътиборига тушган.\nИ.Каримов Ғузор футболининг тарбияланувчиси ҳисобланади. У “Шўртан” таркибида, аввал футболчи кейин эса мураббий, бош мураббий лавозимларида муносиб фаолият кўрсатган. Нафақат ғузорлик, балки қашқадарёлик ва қолаверса, Республикамизнинг кўп минг сонли мухлислари яхши билишадики, 2017 йилги футбол мавсумининг биринчи даврасида Ихтиер Каримов бош мураббийлигидаги “Оқ бўрилар” кетма-кет пойтахтнинг тўртта – “Локомотив” (2:0), “Пахтакор” (3:0), “Бунёдкор” (1:0) ва “Обод” (2:0) каби жамоаларини мағлуб этишга муваффақ бўлган.\nЎз навбатида биз ҳар икки мутахассисга масъулиятли вазифаларида муваффақиятли фаолият олиб боришларини тилаб қоламиз.\n“Шўртан” матбуот хизмати бўлими.\n« 2020 йилги Coca-Cola Суперлигаси, Ўзбекистон кубоги ва мамлакат лига кубоги учрашувлари тақвими\nАСРОР АЛИҚУЛОВ: ҒУЗОРДАГИ ИЛК ЙИҒИН БОШЛАНДИ »


Bagdod.uz - ИПАК ҚУРТИ ТАРҚАТИЛМОҚДА\nИПАК ҚУРТИ ТАРҚАТИЛМОҚДА\n2021-04-26 16:51:31 70\nБағдод аввалдан пиллакорлар юрти саналган. Ҳар йили бу борадаги режа ортиғи билан бажарилиб, чиллаки ҳосилдан миллионлаб сўм қўшимча даромад олинган.\nТуман “Агропилла” МЧЖ раиси Миродил Холматовга кўра, жорий йилда туманда 147 тонна “кумуш тола” етказиб бериш режаланган бўлиб, бунинг учун қурт боқиш истагини билдирган 2 минг 627 та хўжалик билан шартнома тузилди. Бунда “Темир дафтар”да рўйхатга олинган оилалар ҳамда “Аёллар дафтари” ва “Ёшлар дафтари”га киритилган фуқароларга алоҳида эътибор қаратилди.\nИпак қуртини жонлантириш инкубаторияларида (туманда инкубаториялар сони 12 та) ўзбек-хитой-япон олимлари ҳамкорлигида яратилган “Иқбол-1” ва “Иқбол-2” зотли 2 минг 627 қути ипак қурти жонлантирилди. Ўз умрининг қарийб 30 йилини айни ишга бағишлаган Санобархон опа Низомиддинова сингари малакали инкубистларга 1 қопдан ун ва 5 кг.дан пахта ёғи манзилли равишда етказилди.\nХўжаликларда парвариш қилинадиган ипак қуртларининг кунлик меъёрий озиқланишини назорат қилиш, хонадон соҳибларига муттасил амалий ёрдамлар кўрсатишни таъминлаш мақсадида “Silk world bizness” пиллачилик кластери ходимлари ҳудудларга бириктирилди. Бундан ташқари, 519 гектар тут плантацияларига (уларда 547 минг тупдан зиёд тут дарахти мавжуд) агротехник ишлов бериш, ипак қурти озуқасининг нест-нобутсиз сақланишини қатъий назоратга олиш мақсадида тегишли мутасаддиларнинг масъулияти оширилди.\nМаълумот учун: сўнгги 2 йилда дала четларига 450 минг тупдан ошиқ тут кўчатлари экилган.\nМутахассисларнинг маълум қилишича, ипак қурти бу йил ҳам плёнка сотида парвариш қилинади. Бунда, энг аввало, озуқа тежалади, қолаверса, ҳосил 5-6 кун олдин йиғиштириб олинади. Масалан, оддий усулда парваришланаётган 1 қути ипак қурти ҳосил бергунига қадар ўрта ҳисобда 1,1 тонна озуқа истеъмол қилиб, 25-26 кунда пилла ўраса, плёнка остида “улғайган” ипак қурти учун 800 кг. озуқа сарфланади ва 20-21 кунда пилла ўрайди.\nМаълумот учун: жорий йилда етиштирилган пилланинг ҳар бир килограмми учун ўртача ҳисобда 22 минг 440 сўм ҳақ тўланиши белгиланган.\nБағдод тумани ҳокими Восилжон Назаров бугун “Намуна агротех” ММТП ҳудудидаги инкубаторияда масъуллар билан учрашди ва ипак қурти тарқатилиши жараёнларини кўздан кечирди.


Тоyota Ventures агросектор учун мўлжалланган роботларга сармоя киритади (видео) • EastFruit\nБош саҳифа › Мева-сабзавот бизнеси › Технологиялар › Тоyota Ventures агросектор учун мўлжалланган роботларга сармоя киритади (видео)\nТоyota Ventures агросектор учун мўлжалланган роботларга сармоя киритади (видео)\nМуаллиф: EastFruit 6 Окт 21 030\nҚишлоқ хўжалигида робототехника бўйича стартап – Тоyota Ventures компаниясининг қишлоқ хўжалигига йўналтирган биринчи сармояси бўлди.\nBurro – илгари Аugen Robotics сифатида танилган автоном қишлоқ хўжалиги тармоғи ечимлари компанияси 10,9 миллион долларлик маблағ жалб қилди.\nИнвестицион раундга S2G Ventures ва Тoyota Ventures лидерлик қилди, деб хабар бермоқда PrecisionAg ҳаволасига асосланиб Fruit-inform.\nBurro – бу «мурватни ёқ ва ишла» тамойили асосида ишловчи ягона робот.\nБу одамлар эмас, роботлар очиқ ҳавода ишлаши кутилаётган автоном келажакка биринчи қадамдир. Burro роботлари фермерларга даромадни ошириш ва бугунгидек ишчи кучи танқислигидан азият чекмаслик имконини беради, шунингдек, эртанги кун учун янада мураккаб автоматлаштиришга асос солинади.\nШунингдек ўқинг: Американинг Advanced Farm компанияси қулупнай ва олма йиғиб-терувчи роботлаштирилган технологияларни такомиллаштирмоқда\nНашр таъкидлаганидек, хўраки узум, резаворлар ва кўчатлар каби кўп меҳнат талаб қилувчи экинларни етиштирувчилар ҳали ҳам автоматлаштириш қийин бўлган ишларда ишчилар меҳнатидан фойдаланишмоқда. Аммо сўнгги йилларда мавжуд ишчи кучи сезиларли даражада камайган.\nИнқироз шароитида ишлаб чиқарувчилар автоном тизимларни қидиришяпти, аммо бугун сотувда деярли ҳеч нарса йўқ.\nҚабул қилинган маблағ билан Burro ушбу эҳтиёжни қондиришни режалаштирмоқда. Келгуси йили компания янги ва эски мижозлар учун 500 дан ортиқ робот ишлаб чиқаради.


Ўзбекистонда 14 протестант жаримага тортилди\nЎзбекистонда насронийликнинг турли оқимларига эътиқод қилувчилар расмийлар таъқибидан шикоят қилиб келади.\nЎзбекистонда протестантлар черковининг 14 аъзоси “санкцияланмаган йиғин” ўтказгани важидан маъмурий жавобгарликка тортилди. Диний эркинликлар масаласи билан шуғулланувчи Forum 18 ташкилотига кўра, Тошкент вилояти Юқори Чирчиқ туманида истиқомат қилувчи Наталья Ким исмли фуқаро уйига, унинг диндошлари келган пайтда ҳуқуқ-тартибот идоралари ходимлари бостириб кирган. Озодликка маълум бўлишича, уч ярим миллион сўмдан ортиқ жарима солинган Наталья Ким шу кунларда Москвада саратон касаллигидан даволанмоқда.\n“Ўзбекистон диний эркинликлардан давлат назоратидан ташқарида фойдаланаётган одамларни жазолашда давом этмоқда”, дея ёзди маркази Норвегияда жойлашган Forum 18 ташкилоти. Бу таъкидига мисол ўлароқ, диний эркинликлар масаласи билан шуғулланувчи ташкилот шу йилнинг 27 феврал куни Тошкент вилояти Юқори Чирчиқ туманида рўй берган воқеа ҳақида хабар қилди.\nБу воқеа насронийликнинг протестант мазҳабига эътиқод қилувчи Наталья Ким исмли 38 яшар аёлнинг уйига диндош меҳмонлари келган пайтда рўй берган.\nВоқеа ҳақида Натальянинг ўзи Озодликка гапириб берди. Унинг айтишича, ҳақиқатан 27 феврал куни унинг уйига 10 дан ортиқ меҳмон келган ва улар диний маросим ўтказишган.\n- Биз диний мавзудаги ўқув машғулотини ўтказаётган эдик. Тушга яқин уйимнинг эшигини уч эркак тақиллатди. Ким десам, “очинг, уйингизда бомба бор, бу ҳақда қўшнилар хабар қилишди”, дейишди. Мен аввалига очмадим, лекин улар қўшимча хавфсизлик ходмларини чқириб, эшикни бузиб кириш билан таҳдид қилганидан кейин очишга мажбур бўлдим. Шунда тахминан 8-10 киши бўлиб уйга бостириб киришди, дейди ҳозирда Москвада бўлган Наталья.\nУнинг айтишича, тинтув ўтказиш учун ҳеч қандай рухсатномани кўрсатмаган милиция ходимлари, гўёки бомба қидириш баҳонасида ҳамма ёқни, жумладан меҳмонлар сумкаларини текшира кетган. “Уйдаги менга тегишли китобларнинг ҳаммасини мусодара қилишди”, дея давом этади Наталья.\n- Кейин меҳмонларнинг ҳаммасини туман милиция бўлимига олиб кетишди. Мени уйда қолдиришди. Меҳмонларни тўрт соатча бўлимда ушлаб туриб, ҳар хил саволлар беришган. Менга қарши кўрсатма беришга ундашган, лекин, табиий, ҳеч ким бунга рози бўлмаган, дейди юқори-чирчиқлик протестант Наталья.\nОрадан бир-икки кун ўтиб Натальяни маҳалла фуқаролар қўмиатсига чақиртириб суҳбатлашишган.\n- Участка нозири, маҳалла раиси, мулла чақиртириб, қилаётган ишинг яхшимас, деб айтишди. Мен уларга, ҳаммангиз ўқимишли одамсизку, ахир бизда эътиқод эркинлиги қонун билан кафолатланган, мен шу ҳуқуқдан фойдалана олмайманми, дедим, дейди Наталья.\n27 февралдаги ҳодисадан бери Натальяга шифокорлар саратон касаллиги ташхисини қўйган. У ўзи қатнаша олмаган суд қарори билан энг кам иш ҳақининг 60 баробари миқдорида жаримага тортилган.\n- Мен судга чақирув қоғозини 10 апрел куни олдим, суднинг ўзи эса 9 апрел куни бўлиб ўтган. Яъни унда ўзимнинг қатнашишимга имкон берилмади. Ундан кейин эса, менга саратон касаллиги диагнози қўйилди. Шифокорларнинг маслаҳати билан даволангани Москвага келиб, ҳозир шу ердаман, дейди Наталья.\nForum 18 ташкилотига кўра, Наталья Кимга 3 775 200 сўм миқдорида жарима солинган. “Санкцияланмаган йиғин”нинг бошқа иштирокчилари 300 мингдан 600 минг сўмгача бўлган миқдорда жаримага тортилган.\nОзодлик мухбири бу хусусда расмийлардан изоҳ олиш имконга эга бўлмади, лекин Forum 18 вакили Наталья Ким ишини тергов қилган милиция ходими Фарҳод Раҳимқулов билан суҳбатлашиб, бу ҳақда сўраганда у “маҳаллада нима рўй бераётганини кузатиб, назорат қилиш маҳаллий милицянинг бурчи”, дея жавоб берган. “Сиз ҳам уйингизда меҳмон кутиб турганингизда, милиция гуруҳи уйингизга бостириб кирса бўларканда”, деган эътирозга Раҳимқулов ўзининг Наталья Ким уйига бостириб кирган гуруҳ аъзоси бўлмаганини айтган.\nЖарима ҳақидаги қарорни чиқарган суд вакили эса, Наталья Кимга солинган жариманинг катталигини унинг бундан аввал ҳам айни ҳуқуқбузарлик бўйича маъмурий жавобгарликка тортилгани билан изоҳлаган. (Маълум бўлишича, Наталья Ким 2009 йилда ҳам айни айбловлар билан жавобгарликка тортилган.)\nХалқаро ташкилотлар Ўзбекистонни фуқаролар эътиқод эркинлигини бостиргани учун танқид қилиб келади. Бунда нафақат насронийлар, давлат назоратидан ташқари, диний амалларини бажариб келадиган мусулмонлар ҳам қаттиқ сиқувга олинган.\nИнсон ҳуқуқлари ташкилотлари ҳисоб-китобларига кўра, ҳозирда Ўзбекистон қамохоналарида диний айбловлар билан қамалган 10 мингдан зиёд мусулмон бор.


Ислом Каримов диктатор ва мустабидлар ўнлигига биринчи марта тушаётгани йўқ.\nАҚШда чиқадиган Newsweek журнали дунёнинг энг мустабид ҳукмдорлари ўнлигини эълон қилди.\nЎзбекистон Президенти Ислом Каримов тўққизинчи ўринга қўйилган рейтингга кириш сўзида: “Дунё бўйлаб 400 миллиондан ортиқ одамлар бу золим мустабидлар ҳукмронлиги остида яшамоқда”, дейилади.\nЎзбекистонда “катта дода” лақаби билан танилгани ва 21 бир йилдан бери ҳокимиятда қолаётгани айтилган рейтингда Ислом Каримовга шерик бўлганлар орасида Британиянинг Локерби шаҳарчаси устида йўловчи самолётда террорчи хуружини уюштиргани исботланган Ливия етакчиси Муаммар Қаддафий, мактаб ёшидаги қизлар билан кўнгилхушликка ружу қўйган Шимолий Корея раҳбари Ким Чен Ир, Экваториал Гвинеянинг одамхўрлиги билан танилган раҳбари Теодоро Обианг, аёллар кийимини кийишдан мазза қиладиган Бирма хунтаси раиси Тан Швелар бор.\nNewsweek рейтингига кириш сўзида бу мустабидлар “ўз халқини ўққа тутишдан тап тормайди” дейилади ва Ислом Каримовнинг энг мудҳиш жиноятлари орасида 2005 йил 13 май куни Андижонда юзлаб намойишчиларнинг ҳукумат қўшинлари томонидан ўққа тутилгани эсланади.\nИслом Каримовнинг бошқа давлат раҳбарларини мазах қилиб, уларнинг устидан кулишни одат қилгани, калини сочи билан ёпиб юришини Newsweek унга берган сифатлар орасида кўриш мумкин. Гуноҳлари орасида одамларни тириклайин қайноқ сувга солиб ўлдирганини ёзган Newsweek журналига кўра, бу рейтинг бўйича шерикларидан, масалан, одамхўр Обианг ёки "хажи қиз" Шведан фарқли ўлароқ, Каримовнинг келажагини некбин деб бўлмайди. Уни келажакда соғлиғининг ёмонлашиши кутмоқда ва ўрнини босадиган вориси йўқ, дейилади президент Каримовга берилган қисқача характеристикада.\nNewsweek журналининг мустабидларга бағишланган саҳифаси.\nNewsweek журналидек нуфузли нашр Ўзбекистон президентини энг золим мустабидлардан бири деб аташи Ислом Каримовнинг кенжа қизи Лола Каримова-Тиллаева ўз отасини диктатор, деб атаган нашрни судга берган пайтга тўғри келди.\nҚароргоҳи Парижда жойлашган ЮНЕСКОдаги Ўзбекистон вакили Лола Каримова-Тиллаеванинг Rue89 Интернет нашри устидан берган шикояти бўйича суд 19 май куни бошланади.\nRue89 Интернет нашрининг Ўзбекистон раҳбарини диктатор, аниқроғи Каримова-Тиллаева хонимни диктаторнинг қизи, деб атаган мухбири Огустин Скалбер Newsweek журналининг мустабидлар рейтингидан хабар йўқ бўлса-да, Ислом Каримовнинг бундай рўйхатга тушиши табиий ҳолдир, дейди. Франциялик журналист Скалбер судда ҳам ютиб чиқишига шубҳа қилмайди.\n- Бу факт. Қонун бўйича биз буни исботлашимиз керак, бу эса бизга жуда осон. Олти йил аввал Андижонда оммавий қирғин бўлди, ҳукумат мухолифлари ўзбек қамоқхоналарига ташланди, қийноққа солинди. Шундай экан унинг диктатор эканини исботлаш қийин эмас,- дейди Огустин Скалбер.\nПариж суди Каримовнинг диктатор эканини инкор қилувчи ҳукм чиқарадими, ё унинг диктатор эканини эътироф этадими, бу ҳақда башорат қила олмаймиз.\nҲар қалай Newsweek журнали эълон қилган рейтинг президентнинг қизи жонига оро кирмайди, дейиш мумкин. Агар Лола Каримова-Тиллаева ғолиб чиқса, отаси диктатор эмаслиги ҳақидаги ишончи янада кучайиши ва энди Newsweek журналигининг тухматларига қарши Ўзбекистон Президенти Ислом Каримов мустабид эмаслигини исботлашга ҳаракат қилишини кутиш мумкин.\nДарвоқе, Newsweek ўтган ой эълон қилган рейтингда мустабидлар қуйидагича жойлашган:\n1. Ливияни 41 йилдан бери бошқариб келаётган Муаммар Қаддафий.\n2. Шимолий Кореянинг умрбод президенти Ким Чен Ир.\n3. Беларуснинг яқинда қайта сайланган президенти Александр Лукашенка.\n4. Зимбабвени 23 йилдан бери бошқариб келаётган Роберт Мугабе.\n5. Сурия президентлигини отасидан мерос қилиб олган Башар ал-Ассад.\n6. Бирма ҳарбий хунтаси раиси ва аёллар модаси иштиёқманди Тан Шве.\n7. Суданнинг халқаро қидирувга берилган президенти Умар ал-Башар\n8. Туркманистоннинг асл касби тиш духтири бўлган президенти Қурбонқули Бердимуҳаммедов.\n9. Ўзбекистоннинг “катта дода” лақабли президенти Ислом Каримов.\n10. Экваториал Гвинея президенти, одамхўр ва 40 фарзанд отаси Теодоро Обианг.\nЭътибор берган бўлсангиз, Newsweek рейтингига кўра, “катта дода” мустбидликда “одамхўрдан” ҳам ўзиб кетган.


Импорт қилинган картошкада хавфли организмлар аниқланди - zarnews.uz\nИмпорт қилинган картошкада хавфли организмлар аниқланди\nЯқинда Эрон ва Покистондан мамлакатимизга олиб кирилаётган картошкада хавфли, зарарли организмлар – олтинранг ва нимранг нематодалар билан зарарланиш ҳолатлари аниқланди.\nЖумладан, Покистондан 160 тонна ва Эрондан 120 тонна импорт қилинган картошкада Ўзбекистонда карантин объектлари рўйхатига киритилган олтин рангли картошка нематодаси топилди. Картошканинг ушбу партиялари 14 та юк машинасида етиб келган.\nОлтинранг ва нимранг нематодалар картошка ва бошқа турдаги полиз экинлари ҳосилдорлигини 80-90 фоизгача йўқ қилувчи хавфли организм ҳисобланади. Уларнинг бутун дунё миқёсида қишлоқ хўжалиги экинларига йиллик зарари 100 миллиард доллардан ортиши ҳисоблаб чиқилган. Келтирилган маҳсулотни фумигация ва бошқа тартиб-қоидалар билан зарарсизлантиришнинг имкони йўқлиги сабабли 3 525 тонна картошка экспорт қилувчи давлатларга қайтарилди, яна 775 тоннаси йўқ қилинди. Бундай ҳолатлар қайта такрорланса, Ўзбекистон Эрон ва Покистондан картошка импорт қилишни бутунлай тақиқлаши мумкин.\nУшбу мамлакатларнинг карантин органлари фитосанитария талаблари бузилганлиги ҳақида хабардор қилиниб, ҳолат бўйича икки давлатга эътирознома юборилди. Покистон касаллик аниқланган барча юкларнинг фитосанитар сертификатларини ўрганиб чиқиб, уларнинг қалбакилаштирилганини маълум қилди.\nҲозирда аниқланган қонунбузарликларни бартараф этиш бўйича маслаҳатлашувлар ўтказилиб, Эрон ва Покистондаги фитосанитария талабларига мувофиқ картошка экспорт қилувчи корхоналар рўйхати тузилмоқда. Маълум бўлишича, Покистондан олинган картошка Aфғонистонда бошқа мамлакатларда етиштирилган картошка билан аралаштирилиб, озуқа сифатида фойдаланилган.\nЭрон жорий йилда Ўзбекистонга картошка етказиб бериш бўйича етакчига айланди. Январь, июль ойларида бу мамлакатдан сабзавот маҳсулотлари импорти 119 минг тоннани (умумий импорт ҳажмининг 38,5 фоизини) ташкил этди. Қозоғистон иккинчи (85 минг тонна, 27,4 фоиз), Покистон учинчи ўринда (75,5 минг тонна, 24,4 фоиз).\nВилоят ўсимликлар карантини ва ҳимояси бошқармаси ахборот хизмати.\nР/s: Мамлакатимиз аграр тармоқда кенг имкониятларга эга бўлса, хусусан, картошка етиштиришда ҳам шароит етарли. Асосий ва такрорий экинлар режалаштирилганда ҳам аҳолининг маҳсулотга бўлган эҳтиёжи ўрганилиб, ундан ортган қисми захира ва экспортга чиқарилади. Шундай экан, хориждан бу каби хавфли сабзавот маҳсулотларини харид қилишни камайтириш фурсати етмадимикан?\nСамарқандда картошканинг янги нави яратилди\nЁғ, гўшт ва картошка импортига берилган солиқ имтиёзи муддати узайтирилади


"Tashkent-2021 Boxing night": Абдуҳамид Ҳакимов WBC Asia камарини қўлга киритди! (матнли трансляция)\n14 февраль, 2021, 17:54\nБарча воқеалардан онлайн хабардор бўлиш учун саҳифани янгилаб туриш тавсия этилади.\nАссалому алайкум, муҳтарам бокс ихлосмандлари! Бугун Тошкент шаҳрида катта бокс кечаси бўлиб ўтади. SPORTS.uz "You Tube" саҳифаси орқали барча жангларни ЖОНЛИ ЭФИРда томоша қилишингиз мумкин:\nУшбу жараён сиз азизларга янада қулайлик яратиш мақсадида матнли тарзда ҳам эътиборингизга ҳавола этилади. Бизни кузатишда давом этинг!\nЖанг кечаси бошланмоқда!\nИлк тўқнашув 72,2 кг вазн тоифасидаги спортчилар - қизил бурчакдаги Одилжон Жўрабоев ҳамда кўк бурчакдаги Жўрабой Зокиров ўртасида бўлиб ўтади. Жанг 4 раундга мўлжалланган.\nБоксчилар рингга кўтарилди. Жанг бошланди!\nРаунднинг илк сонияларида қизил бурчакдаги спортчи рақибини масофада ушлаб, зарбалар йўллади. Унинг рақиби эса, кўпроқ масофани қисқартиришга ҳаракат қилди. Устунлик нисбатан Жўрабоевда. Сабаби, у йўллаган бир неча зарба рақиб юзига ўз изини қолдирди. Умуман олганда, томонлар илк раундни бир-бирини ўрганишга сарфлади.\nДастлабки сонияларда Зокировнинг кучли зарбаси рақибини бироз мувозанатдан чиқаргандек туюлди. Зарбалар алмашинувида кўпинча қизил бурчакдаги спортчи устун келмоқда. Катта эҳтимол билан, иккинчи раунд Одилжон Жўрабоев фойдасига ҳал бўлди. Жанг ярмига келиб, тенг кураш гувоҳига айланмоқдамиз.\nҚизил бурчакдаги боксчи яхши серияни амалга оширди. Унинг рақиби зарбалардан қочишга муваффақ бўлган бўлсада, 2-3 та зарба қабул қилиб олишга мажбур бўлди. Раунд сўнгида Зокиров рақиб юзига иккита кучли зарба бера олди.\nЖўрабоевнинг апиркот зарбаси рақибга язшигина таъсир қилди. Беллашув сўнгига келиб, томонлар очиқ жангга кирмоқда. Бироз устунлик қизил бурчакдаги боксчи томонда дейиш мумкин. Сўнгги сонияларда томонлар бор кучини рингга ташлаб, жангни ўз фойдасига ҳал этишга ҳаракат қилди.\nЯкуний қарор! Ҳакамларнинг якдил қарорига кўра, жангда Жўрабой Зокиров ғалаба қозонди!\nИккинчи жанг 61,2 кг вазн тоифасидаги спортчилар - кўк бурчакдаги Шерзодбек Мамажонов ҳамда қизил бурчакдаги Шукрулло Воҳидов ўртасида бўлиб ўтади. Жанг 8 раунд давом этиши кўзда тутилган.\nДастлабки сонияларда қизил бурчакдаги спортчи томонидан йўлланган зарбалардан кейин рақибига тиббий ёрдам кўрсатилди. Унинг бурни қонади. Рақибининг ожиз нуқтасини топиб олган Воҳидов кетма-кет зарбаларни Мамажоновнинг бурни томон йўналтирмоқда. Навбатдаги тиббий ёрдамдан кейин ҳакамлар кўк бурчакдаги Мамажоновнинг жангни давом эттиришига рухсат бермади. Беллашув 2 дақиқа 31 сония давом этди. Шу тариқа, Шукрулло Воҳидов ўз фаолиятидаги 6-ғалабасини қўлга киритди.\nЯкуний қарор! Шукрулло Воҳидов техник нокаут эвазига ғалаба қозонди!\nУчинчи жанг 66,7 кг вазн тоифасидаги спортчилар - кўк бурчакдаги Мақсуд Матязов ҳамда қизил бурчакдаги Элдорбек Саидов ўртасида бўлиб ўтади. Жанг 6 раунд давом этиши кўзда тутилган.\nСаидовнинг ўнг қўлда йўллаган кучли зарбаси рақиб ҳимоясидаг ўтди. Матязов рақибни масофада ушлашга ҳаракат қилмоқда. Маълумот учун, бу унинг дебют жанги ва табиийки, бироз ҳаяжон ўз сўзини айтмай қолмаяпти. Ринг марказини қизил бурчакдаги спортчи бошқарди. Кичик учтунлик айнан Элдорбек томонда дейиш мумкин.\nИккинчи раундда Саидов бироз фаолликни оширди. Бироқ нисбатан тажрибали Матязов ринг бўйлаб рақибини таъқиб қилмоқда. Мақсуднинг иккита хук, битта апперкот зарбаси мўлжалга аниқ бормади. Қизил бурчакдаги боксчининг бироз устунлиги ушбу раундда бироз сезилди. Унда фаоллик элементлари кўзга ташланяпти.\nСаидов бироз куч тежаш мақсадида ҳимоявий тактикага ўтиб олди. Унинг рақиби бир неча кучли зарбалар йўллашга улгурди. Саидовнинг кучли зарбалари рақибига жароҳат етказди. Матязовнинг бурни қонагани учун ҳакам жангни тўхтатишга қарор қилди.\nЯкуний қарор! Рақибини нокаутга учратган Элдорбек Саидов ўз фаолиятидаги 10-жанггида 4-ғалабасини қўлга киритди!\nТўртинчи жанг 55,3 кг вазн тоифасидаги спортчилар - кўк бурчакдаги Асрор Сотволдиев ҳамда қизил бурчакдаги Исломбек Пирманов ўртасида бўлиб ўтади. Жанг 6 раунд давом этиши кўзда тутилган.\nКўк бурчакдаги боксчи, асосан, эҳтиёткорликка урғу бермоқда. Пирманов эса, кучли зарбалар йўллашга ҳаракат қиляпти. Сотволдиев рақибини клинчда ушлаб турди. Аксарият вазиятда қизил бурчакдаги спортчи фаоллик кўрсатди. Катта эҳтимол билан, ҳакамлар раундни унинг фойдасига ёзиб қўйди.\nСотволдиевнинг юзида зарба асоратлари сезилмоқда. У оғир нафас оляпти. Қизил бурчакдаги боксчи эса кетма-кет зарбалар беришда давом этмоқда. Раунд Исломбек Пирмановнинг фойдасига ҳал бўлди дейиш мумкин.\nПирмановнинг кучли зарбасидан кейин ҳакам беллашувни тўхтатига қарор қилди. Кўк бурчакдаги спортчи ўзининг 12-жангини техник нокаут эвазига бой берди. Қизил бурчакдаги Исломбек Пирманов дебют жангидаёқ ғалаба қозонди!\nЯкуний қарор! Қизил бурчакдаги Исломбек Пирманов дебют жангидаёқ техник нокаут эвазига ғалаба қозонди!\nКечанинг асосий жанги бошланмоқда! Ушбу тўқнашув ғолиби WBC йўналиши бўйича Осиё Чемпиони учун тақдим этиладиган камарга қўлга киритади!\nАсосий жанг 79,3 кг вазн тоифасидаги спортчилар - кўк бурчакдаги, грузиялик Левани Лухуташвили ҳамда қизил бурчакдаги, ўзбекистонлик Абдуҳамид Ҳакимов ўртасида бўлиб ўтади. Жанг 10 раунд давом этиши кўзда тутилган.\nҲар икки жангчи рингга кўтарилди. Грузия ҳамда Ўзбекистон давлат мадҳиялари янгради. Старт учун барчаси тайёр!\nВакилимиз илк сониялардан устунликни қўлга олишга ҳаракат қилмоқда. Ҳакимовнинг зарбасидан кейин рақиб бироз мувозанатни йўқотди. Абдуҳамид зарбаларни, асосан, рақиб танасига йўналтирмоқда. Грузиялик спортчи бир неча вазиятда олдинга ўтиш жараёнида қарши ҳужумда кучли ўтказиб юборди. Умуман олганда, раунд боксчимиз фойдасига ҳал бўлганлигини тахмин қилиш қийин эмас.\nҲамюртимиз тўғридан зарбалар йўлламоқда. Шунингдек, унинг апперкотлари ҳам манзилга аниқ боряпти. Ҳакимов ринг марказини Леванидан тортиб олди. Вакилимизнинг зарбалар сериясидан кейин ҳакам беллашувни тўхтатди. Левани Лухуташвили жангни давом эттириждан бош тортди. Ғалаба муборак!\nЯкуний қарор! Кўк бурчакдаги Левани Лухуташвили жангни давом эттиришдан бош тортгани учун Абдуҳамид Ҳакимовга техник ғалаба ёзилди. Ҳамюртимиз ўзининг 6-жангида ҳам ғалаба қозонди. Улардан 4 таси техник ғалаба ҳисобланади!\nАбдуҳамид Ҳакимовнинг мураббийи: Чемпионлик учун даъвогар бўлиши кутилаётган яна битта шогирдим бор, аммо...


Маҳалла—менинг тақдиримда – Сурхон тонги\nБош саҳифа / Жамият / Маҳалла—менинг тақдиримда\nФеврал 13, 2017\tЖамият, Маданият, Сиёсат, Таълим Изоҳ қолдириш 588 Кўрилди\nЁш авлодга эътибор – мамлакатнинг эртанги кунига бўлган эътибордир. Шу боис, мамлакатимизда ёшлар тарбияси давлат аҳамиятидаги устувор вазифага айланди. Доно халқимизда, бир болага етти қўшни ота-она, деган ҳикмат бор. Дарҳақиқат, ёшларнинг соғлом ва маънавий етук шахс бўлиб вояга етишишларида маҳалланинг ўрни беқиёсдир. Эътиборли жиҳати, дунёнинг ҳеч бир мамлакатида мавжуд бўлмаган маҳалла институти бизнинг мамлакатимизда асрлар давомида жамият равнақининг асоси сифатида шаклланиб келган.\nКуни кеча Термиз шаҳридаги “Ёшлар маркази“да “Қадриятлар бешигисан, азиз, маҳаллам!“ шиори остида “Маҳалла-менинг тақдиримда“ кўрик-танловининг вилоят босқичи бўлиб ўтди.\nМазкур кўрик-танловнинг ўтказилишидан мақсад, ёшларни интелектуал салоҳиятли, мустақил ва ҳур фикрли қилиб тарбиялаш, аждодмерос урф-одатлар, анъаналарга содиқлик руҳида миллий ғурур, ор-номус, ҳамият ва диёнат каби юксак инсоний фазилатларни сингдириш ва шакллантириш, мамлакатимизда амалга оширилаётган ислоҳотлар билан таништириш билан бирга уларнинг қалби ва онгини турли мафкуравий таҳдидлардан асрашдан иборатдир.\nКўрик-танловда ҳар бирида 4 нафардан иштирокчи бўлган 14 жамоа ўзаро беллашишди. Иштирокчиларнинг ҳар бир чиқишлари 10 баллик тизимда баҳоланди. Кўрик танлов якунига кўра Термиз тумани-биринчи, Ангор тумани -иккинчи, ва Жарқўрғон тумани иштирокчилари-учинчи ўринда вилоят босқичи ғолиби деб топилди.\nОлдинги Шоирлар ҳомийси\nКейинги Қалб кўзгуси\nФеврал 13, 2018\t6,613


Арафот тоғининг номланиши ва унда қайси оят нозил бўлган? | Azon.uz - Ахборот-таҳлилий портал\nАрафот тоғининг номланиши ва унда қайси оят нозил бўлган?\n1507 16:00 21.05.2019\nАрафот тоғининг нима учун бундай номланиши тўғрисида бир неча ривоятлар мавжуд. Жумладан, Арафот тоғида Одам алайҳиссалом билан Ҳавво онамиз бир-бирларини топишишгани учун шундай номланган. Ҳажда одамлар Арафот тоғида тўпланганлари сабабли “арафа куни” деб номланган. Аслида бу сўз “урф” сўзидан олинган бўлиб, унинг маъноси “яхшилик” деганидир. Чунки одамлар Арафот тоғида турсалар, Аллоҳ таоло уларнинг қалбларини поклаб, хато ва гуноҳларини кечиради. Ибн Аббос розияллоҳу анҳу айтади: «Жаброил алайҳиссалом Иброҳим алайҳиссаломга ушбу маконда ҳаж амалларини ўргатди. У зот: «Арофта?» («Ўрганиб бўлдингми?») деганларида, «Ҳа», деганлар. Мана шундан кейин Арафот деб номланиб қолди».\nУмму Салама розияллоҳу анҳудан ривоят қилинади: “Мен Расулуллоҳ соллаллоҳу алайҳи васалламнинг: “Арафа куни қанчалар яхши кун-а, чунки (айни шу куни) осмон аҳли ер аҳлини танийди”, деганларини эшитди.\nЯна бир ривоятда ҳурлар Ризвондан узр сўраб, жуфтларига қарайдилар. Шунинг учун “арафа” деб номланган, дейилган.\nАли розияллоҳу анҳудан ривоят қилинишича, у зот Расулуллоҳ алайҳиссаломнинг арафа куни бундай деганларини эшитади: “Бу кунда мен ва мендан олдинги пайғамбарлар айтган энг яхши нарса ушбулардир: «Аллоҳдан бошқа илоҳ йўқ. Унинг шериги ҳам йўқ, барча мулк ва ҳамд фақат Унга тегишли. У тирилтиради, ўлдиради. У тирикдир, ўлмайди. Барча яхшилик Унинг қўлида. У барча нарсага қодир Зотдир. Ё Аллоҳ, қулоғимга нур бер! Ё Аллоҳ, кўксимда нур пайдо қил! Ё Аллоҳ, қалбимни нурга чулғагин. Сендан ерга кирадиган ва ундан чиқадиганларнинг ёмонлигидан (зиён-заҳматидан) паноҳ беришингни сўрайман. Сендан Осмондан тушадиган ва унга кўтариладиган нарсалардан паноҳ беришингни сўрайман. Сендан шамоллар олиб келадиган нарсаларнинг ёмонлигидан ва Сен жазолайдиган ёмонлик эгасининг ёмонлигидан паноҳ сўрайман. Албатта, Сен ҳидоятга бошлагувчи Зотсан”.\nУшбу макон Ҳарам ҳудудидан ташқаридаги маросим ўрнидир. Арафот Масжидул Ҳарамнинг жанубий-шарқий томонида, Масжидул Ҳарам кўчасидан ўтилганида 22 км узоқликда жойлашган. Арафотнинг астрономик ўрни икки доира орасида, энига шимолий томондан 49, 19, 12 – 32, 22, 12 даражада, икки чизиқ орасида узунасига, шарқий томондан 21, 57, 39 – 39, 94, 39 даражада жойлашган. Унинг умумий масофаси 10,4 км. Ўша ерда Арафот ҳудудини кўрсатувчи ишоралар бор. Мана шу маконда зулҳижжа ойининг тўққизинчи куни барча ҳожилар тўпланиб, бир азон ва икки иқомат билан пешин ва асрни қаср қилиб жамъу тақдим билан ўқишади. Ва муяссар бўлганича дуои хайрлар қиладилар. Чунки Расулулоҳ соллаллоҳу алайҳи васаллам: «Ҳаж – бу Арафотдир. Арафотнинг барча ери туриш жойидир», деганлар («Мажмаъуз-завоид»).\nАрафотда ушбу оят ҳам нозил бўлган: «Бугун Мен сизлар учун динингизни комил қилдим, Мен сизларга неъматимни тўкис қилиб бердим ва сизлар учун Исломни дин қилиб танладим» (Моида сураси, 3-оят).\nУмар розияллоҳу анҳу: «Мен тушсам, Расулуллоҳ соллаллоҳу алайҳи васаллам Арафотда турган эканлар. Арафа куни Жабалур роҳма ва тошлар олдида туриб Аллоҳ азза ва жаллага дуо қилаётган эканлар», деб айтдилар.\nМаълумот учун: Ҳозирда, Саудия Арабистони подшоҳлиги кўчаларни кенгайтириш, чироқлар, ичимлик суви, тиббий ёрдам, хавфсизлик билан таъминлаш учун Арафот билан Муздалифада 9 та уч йўналишли узунасига йўл қурдирган. Арафотнинг доира шаклидаги йўли, узунасига ва энига бўлган йўллар бунёд этилиб, ёнидаги ўринларда ҳам қурилиш қилинган. Ҳамда ташқаридаги ҳожилар учун 240 минг метр масофадаги ўрин, ичкаридаги ҳожилар учун 250 минг метр масофадаги ўрин барпо этилган. 1414 ҳижрий санада Намира масжиди ва Жабалур роҳма атрофини ўраб турувчи минтақаларнинг об-ҳавосини мўътадил бўлиши учун катта оқувчи сувлар кичик бўлак сувларга бўлиб ташлади. Соатига 140 куб метр сув пуркагичлар билан 15 та от қувватига эга насосларда сув ҳавога пуркалади. Шунингдек, қуёш нури таъсирини озайтириш, ҳавони шимиб олувчи ҳароратни енгиллатиш мақсадида 100 мингта дарахт экилган.\nҳадис Тарих арофат Мақолалар\n719 11:55 25.05.2020\n1102 03:00 18.05.2020\n500 03:40 15.05.2020\n1469 06:00 11.05.2020\n1556 07:40 08.05.2020\n912 06:20 08.05.2020


Пойтахт ахлат билан тўлдирилган\n19 Oktabr 20:11 / Published in COVID-19\nПойтахтнинг коммунал хизматлари шаҳарни том маънода Тошкент кўчаларини тўлдирадиган бир марталик қўлқоплардан тозалашга вақтлари йуқ.\nБугундан бошлаб Тошкент шаҳрида жамоат транспортида тиббий қўлқоп ва ниқоб кийиш талаби амал қила бошлади.\nЖамоат транспортида «қўлқоп-ниқобли режим» бузилиши базавий ҳисобланган қийматдан беш бараваргача – 1 115 000 сўмгача қимматга тушади.\nАммо, агар COVID-19 нинг олдини олишда ҳимоя маскаларининг самарадорлиги тўғрисида деярли ҳеч қандай шубҳа бўлмаса (ЖССТ ҳам улардан фойдаланиш зарурлигини тан олган бўлса), унда қўлқоплар коронавирусдан ҳимоя қиладими деган саволга жавоб жуда салбий. Бундан ташқари, мутахассисларнинг таъкидлашича, қўлқоплар фойдадан кўра кўпроқ зарар келтиради.\nТошкентдаги қўлқоплар шаҳар бўйлаб тарқалиб кетган\nХудди шу куни, мажбурий қўлқоп кийиш талаби кучга киргандан сўнг, эрта тонгдан бошлаб метро ва пойтахт кўчалари бир марталик фойдаланишга яроқсиз бўлган ППЕ тоғлари билан тўлдирилди. Ижтимоий тармоқларда салбий шарҳлар ёзилган фойдаланувчиларнинг суратлари тўлиб тошди.\nИжтимоий тармоқлар фойдаланувчилари асосан иккита лагерга бўлинган: баъзилари сайлов қутилари йуқлиги ва шу сабабли бундай ҳолат вужудга келганлиги ҳақида хабар беришади, иккинчиси эса айби бутунлай ёъловчиларнинг ўзларида.\nЖССТ қўлқоп кийишнинг зарарли эканлигини эълон қилди\nИюн ойида Жаҳон соғлиқни сақлаш ташкилоти аҳолига коронавирус тарқалишининг олдини олиш учун қўлқопдан фойдаланиш тавсия этилмаслигини таъкидлаган эди. ЖССТ маълумотларига кўра, қўлқоп кийиш инфекцияни юқтириш хавфини ошириши мумкин: одам юқтирган юзага тегизгандан кейин қўлларини юзига тегизиб, ўзини ёки бошқаларни юқтириши мумкин.\nБир мартали ишлатиладиган қўлқопларда терининг терлаши жуда тез бошланади. Иссиқ ва нам иқлим ҳар қандай турдаги бактериялар ва вируслар учун идеал муҳитдир.\nХалқаро ташкилот қўлларни тозалаш воситаларини диспенсерларини жисмоний масофани узоқлаштириш чораларидан ташқари супермаркетлар каби жамоат жойларига ўрнатишни тавсия қилади.\nНемис шифокори Марк Ханефелд Twitter ва Facebook-да аҳолини уйда тиббий қўлқоп кийишни тўхтатишга чақирмоқда.\n«Қўлқоп остидаги илиқ ва нам муҳитда бактериялар тезда кўпаяди. Энг кечқурун қўлқопларни эчиб олингандан сўнг, сизнинг қўлингизда ҳақиқий клоака пайдо бўлади, мен у билан сизни табриклайман», деб ёзган Ҳанефелд.\nАҚШ Касалликларни назорат қилиш ва олдини олиш маркази (CDC) аҳолини фақат касалларни тозалаш ёки уларга ғамхўрлик қилишда қўлқоп кийишни тавсия қилади.\nTagged under: АҲЛАТ, БИР МАРТАЛИК, НИҚОБ, ПОЙТАХТ, ТОШКЕНТ, ҚЎЛҚОП\nЎзбекистон Осиё давлатларини вакциналарни ўзаро тан олишга таклиф қилмоқда


20:11, 30.07.2020 24403\nШавкат Мирзиёев байрам муносабати билан ўзбекистонликларга йўллаган табригида мамлакатда коронавирусга қарши кураш учун давлат бюджетидан яна 2,5 триллион сўм ажратилишини маълум қилди.\nБутун ислом олами қаторида дин-у диёнатли, эътиқоди мустаҳкам халқимиз катта интиқлик билан кутиб олаётган муборак Қурбон ҳайити билан сиз азизларни, юртимиздаги барча мусулмон умматини чин қалбимдан самимий табриклайман.\nУшбу муқаддас айёмда сизларга, бутун эл-юртимизга сиҳат-саломатлик, тинчлик-хотиржамлик, бахт-у саодат тилайман.\nДунё давлатлари қатори мамлакатимизни ҳам четлаб ўтмаган оғир синов — коронавирус пандемияси шароитида биз Қурбон ҳайитининг жамиятимиз ҳаётидаги беқиёс ўрни ва улкан аҳамиятини янада чуқур ҳис этмоқдамиз.\nШу маънода айнан мана шундай муқаддас қадриятларимиз бугунги мураккаб вазиятда эл-юртимизга қўшимча куч-ғайрат, чидам ва бардош ато этмоқда, десак тўғри бўлади.\nДарҳақиқат, ушбу оғир синов дамларида Аллоҳ таолонинг ўзи эзгу ва савоб амаллар учун янги имконият эшикларини очиб бермоқда. Хусусан, пандемия туфайли ишидан, доимий даромад манбайидан узилиб қолган, ёрдамга муҳтож инсонларга кўмак беришни юртдошларимиз ўзларининг инсоний бурчи, деб қабул қилаётгани таҳсинга лойиқдир. Зеро муқаддас ҳадисларда келтирилганидек, ҳақиқий мусулмон ўзига раво кўрганини биродарига ҳам раво кўради.\nАна шундай олижаноб юртдошларимизнинг саъй-ҳаракатлари туфайли мамлакатимизда ташкил этилган «Саховат ва кўмак» умумхалқ ҳаракати бугунги кунда том маънода қудратли кучга айланди.\nАна шу эзгу ишларимизнинг мантиқий давоми сифатида ҳамда пандемия даврида доимий даромад манбайига эга бўлмаган, кам таъминланган, ёрдам ва кўмакка муҳтож аҳоли қатламларини ва оилаларни ҳамда иқтисодиётни давлат томонидан қўллаб-қувватлашни янада кучайтириш мақсадида аввал ажратилган 10 триллион сўм маблағга қўшимча равишда бугун мен имзолаган фармонга мувофиқ, республика бюджетидан яна қарийб 2,5 триллион сўм маблағ йўналтириш белгиланди.\nШу билан бирга, жамиятимизда тинчлик, дўстлик, меҳр-оқибат ва ҳамжиҳатлик ғояларини кенг тарғиб этиб келаётган диний соҳада хизмат қилаётган вакилларни моддий рағбатлантириш ҳамда жойларда хайр-у саховат, мурувват борасида амалга оширилаётган ишларни, жаҳолатга қарши маърифат руҳидаги кенг қамровли тадбирларни янги босқичга кўтариш учун Ўзбекистон мусулмонлари идораси ҳузуридаги «Вақф» хайрия жамоат фондига 150 миллиард сўм маблағ ажратилди.\nБиз орзу-ниятлари пок ва улуғ халқмиз. Буюк шоир ва мутафаккир Алишер Навоий ҳазратларининг: «Муроди кўпнинг Ҳаққа итоати ҳам кўп бўлади», деган сўзларида теран маъно мужассам.\nЖонажон Ватанимиз, хонадонларимиздан тинчлик-осойишталик, файз-у барака ҳеч қачон аримасин!\nЭслатиб ўтамиз, Ўзбекистонда Қурбон ҳайити 31 июль куни карантин қоидаларига амал қилган ҳолда нишонланади. Ўзбекистон мусулмонлари идораси пандемия вақтида Қурбон ҳайити намози мусулмонлар зиммасидан соқит бўлганини маълум қилди. Қурбон ҳайити куни бутун сутка давомида республика миқёсида ҳаракатланиш, автотранспорт воситаларининг, йўналишсиз таксиларнинг ҳаракати тўлиқ тўхтатилади.\nЎзбекистонда карантин шароитида қурбонлик қилиш тартиби маълум қилинди\nИчки ишлар вазирлиги Қурбон ҳайити куни ҳаракат чекланганда қурбонликларни етказиш масаласига изоҳ берди\n20:31, 04.06.2021 146730\n23:53, 14.05.2021 124822\n20:18, 04.06.2021 109181\n19:29 Бугун 487\n19:00 Бугун 2141\n18:55 Бугун 2664\n18:34 Бугун 2483\n19:10, 11.06.2021 140407\n17:47, 10.06.2021 119127\n22:22, 10.06.2021 84848\n17:14, 11.06.2021 62035